Ná feegete a moo pelensipali sani | Wakititolen\nYehofa e toosutu u winsi sowtu tesi e miti u\nI lobi den gudu di Yehofa gi u?\nNá feegete a moo pelensipali sani\nHolibaka gi Yehofa, a sama di abi a leti fu tii\nI be sabi a sani ya?\nYu o meke moiti fu meke en bun anga taawan fu u sa libi na a wan?\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chopi Dajaks Ngaju Digortongo Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nA Wakititolen (anga sutudi-artikel) | yuni 2017\n„Meke den sabi taki a yu di den e kai Yehofa, a yu wawan na a Moo Gaan Gadu fu hii goontapu.”—PSALM 83:18.\nSINGI: 46, 136\nSaide ala sama mu sabi taki a Yehofa abi a leti fu tii?\nFa Yopu soi taki a Yehofa abi a leti fu tii? Saide Yopu be mu kengi a fasi fa a be e denki?\nSan a wantu fasi fa u sa soi taki wi e si Yehofa enke u tiiman?\n1, 2. (a) San ala sama mu sabi? (b) Saide a sani ya pelensipali?\nA OMEN sama aini a ten ya e si moni enke a moo pelensipali sani. A soso moni den e pakisei. Den e du ala san den man fu meke moni. Den e meke moiti tu fu den á lasi den gudu fu den. Taawan e si den famii, den gusontu anga den sani di den wani du aini a libi enke a moo pelensipali sani.\n2 Ma sani á de di pelensipali enke a sabi di sama mu sabi taki a Yehofa abi a leti fu tii hemel anga goontapu. Noiti u mu feegete a sani ya. Ma efu wi á luku bun den sani di wi e du ala dei anga den booko-ede fu a libi sa meke u feegete a moo pelensipali sani. Efu u holibaka gi Yehofa enke u tiiman, u ná o booko wi ede tumisi anga den polobelema fu u. Wi o kon moo koosube a Yehofa tu.\nSAIDE A SANI YA PELENSIPALI?\n3. San Saatan taki fu a tii di Gadu e tii libisama?\n3 Den sani di Saatan Didibii du e soi taki a nai si Yehofa enke a sama di abi a leti fu tii hemel anga goontapu. Saatan wani libisama biibi taki Yehofa a ná wan bun Tiiman. A wani u biibi taki Yehofa nai booko en ede anga u. Saatan wani soi anga a sani ya taki efu libisama tii denseefi, den o moo de koloku (Genesesi 3:1-5). A wani soi tu taki a te sani e go bun fosi da libisama e dini Gadu, ma te sani nai go bun den ná o si Gadu enke den Tiiman (Yopu 2:4, 5). Neen meke Yehofa fika libisama fu tii denseefi fu meke den si san e pasa te den nai aliki en.\n4. Saide Yehofa gi Saatan a okasi fu soi efu a abi leti?\n4 Yehofa sabi taki a lei Didibii e lei. Ma saide a gi Didibii a okasi fu soi efu den sani di a taki a tuu? A sani ya e gi libisama anga den engel a okasi fu si taki Saatan e lei. (Leisi Psalm 83:18.) Adan anga Efa á be wani Yehofa taki gi den moo. Bakaten a omen sama waka a den baka. A sani ya e meke son sama denki taki Didibii abi leti. Solanga libisama anga engel e waka anga a denki taki a ná Gadu mu tii hemel anga goontapu, u ná o poi abi wan bun libi. U ná o poi libi na a wan tu. Ma te Yehofa soi kiin taki neen abi a leti fu tii hemel anga goontapu, da ala sama o saka denseefi neen ondoo. Ala sani o waka bun a hemel anga goontapu.—Efeisesama 1:9, 10.\n5. Saide libisama mu sabi sama na a moo bun tiiman fu hemel anga goontapu?\n5 Dyonson ala sama o sabi taki a Gadu abi a leti fu tii hemel anga goontapu. Den o si kiin taki Saatan anga libisama á poi tii goontapu. Baka dati Yehofa o puu den enke tiiman. Te a Mesiyas Kownukondee di Gadu poti o tii, sani o waka bun a hii goontapu. Den sama di lobi Gadu o soi kiin taki libisama poi dini Gadu winsi san e miti den. Den o holibaka gi Gadu enke den tiiman (Yesaya 45:23, 24). U wani de wan fu den sama ya, neen meke u mu fusutan bun saide Yehofa abi a leti fu tii wi.\nA SABI DI SAMA MU SABI SAMA ABI A LETI FU TII, PELENSIPALI MOO A FENDE DI U MU FENDE TEEGO LIBI\n6. Fa u mu si a leti di Yehofa abi fu tii hemel anga goontapu?\n6 A sabi di libisama mu sabi sama abi a leti fu tii, pelensipali moo a abi di u mu abi wan bun libi. Ma a sani ya á wani taki Yehofa nai booko en ede anga u. Fa u du sabi a sani ya?\nA sabi di libisama mu sabi sama abi a leti fu tii, pelensipali moo a abi di u mu abi wan bun libi\n7, 8. Sowtu wini wi o fende te Yehofa soi taki neen abi a leti fu tii hemel anga goontapu?\n7 Ná pikin lobi Yehofa lobi libisama. Neen meke a sende en Manpikin kon dede gi u, fu u sa fende teego libi (Yohanisi 3:16; 1 Yohanisi 4:9). Efu Yehofa á du san a paamisi, da Saatan anga den sama di e holibaka gi en o abi leti. Saatan taki Yehofa a wan leiman, bika ai tapu pasi gi libisama fu fende sani di o tyai wini gi den. A taki Yehofa nai tii bun seefiseefi. Den e soso Yehofa, da den e taki: „A be paamisi u taki a o kon, ma pe a de? We, senten di den afo fu u dede, ala sani tan leti enke fa Gadu be meke den” (2 Peitilisi 3:3, 4). Ma Yehofa o du san a paamisi. Neen meke te a o soi taki neen abi a leti fu tii hemel anga goontapu, a o meke den sama di e aliki en tan a libi. (Leisi Yesaya 55:10, 11.) Yehofa lobi ala den sani di a meke. Neen meke u sabi taki a fu teego a o lobi den sama di e dini en anga den hii ati.—Ekisodesi 34:6.\n8 A sabi di sama mu sabi taki a Yehofa abi a leti fu tii pelensipali. Ma a sani ya á wani taki a nai booko en ede anga a yeepi di a mu yeepi wi fu fende teego libi. Yehofa e booko en ede anga u. Toku wi á mu feegete a moo pelensipali sani. Boiti dati, u mu holibaka gi Yehofa enke u tiiman.\nYOPU KENGI A FASI FA A BE E DENKI\n9. San Saatan taki fu Yopu? (Luku a fowtow na a bigin.)\n9 A de taanga fanowdu fu holibaka gi Yehofa enke u tiiman. Wi e si a sani ya kiin te u leisi Yopu, wan fu den fosi buku fu Beibel. Wi e leisi aini a buku ya taki Saatan be taki efu tesi miti Yopu, a ná o dini Gadu moo. Saatan be akisi Gadu fu Gadu seefi du ogii anga Yopu. Ma noiti Gadu be o du a sani de, neen meke a gi Saatan pasi fu tesi Yopu. A taigi Saatan taki: „I sa du san i wani anga ala den sani fi en.” (Leisi Yopu 1:7-12.) Baka makandaa Yopu lasi en gudu, den futuboi fi en, anga ala den tin pikin fi en di a be lobi. Saatan be wani Yopu denki taki a Gadu e du ogii anga en (Yopu 1:13-19). Baka dati Saatan meke wan takuu siki kisi Yopu (Yopu 2:7). San moo ogii, a di Yopu uman anga den dii mati fi en bigin taigi en hati sani di be e meke a fii booko-saka.—Yopu 2:9; 3:11; 16:2.\n10. (a) Fa Yopu soi taki a á gwe fika Yehofa? (b) Saide a be de fanowdu fu Yehofa poti Yopu a pasi?\n10 Saatan be abi leti di a taki Yopu be o fika Yehofa di ogii be o miti en? Nono. Winsi fa omen sowtu ogii miti Yopu, a á gwe fika Yehofa (Yopu 27:5). Ma wan pisiten Yopu be feegete a moo pelensipali sani. A be bigin poti pakisei neen seefi. A be e taki naamo taki a á du nawan ogii. Yopu be wani sabi namonamo saide den sani ya be e miti en (Yopu 7:20; 13:24). Wi e fusutan pikinso fa Yopu be e fii. Ma toku, Yehofa be sabi taki Yopu á be e denki bun, neen meke a poti en a pasi. Fa a du a sani ya?\n11, 12. Fa Yehofa yeepi Yopu? San Yopu du?\n11 Den sani di Yehofa taigi Yopu sikiifi aini a Beibel buku Yopu kapitel 38 te anga kapitel 41. Yehofa á taigi Yopu saide tesi be e miti en. Ma a be wani soi Yopu taki a bigi omen toon moo en. Yehofa soi Yopu taki sani de di pelensipali moo den booko-ede fi en. (Leisi Yopu 38:18-21.) Den sani di Yehofa taki, yeepi Yopu fu kengi a fasi fa a be e denki.\n12 A tyali á be e kisi Yehofa fu den sani di miti Yopu di a taigi Yopu den sani ya? Nono. Yopu á be e si enke Gadu nai booko en ede anga en. A fusutan san Yehofa be leli en. A be e bigi gi en tu taki Yehofa be poti en a pasi. A taki: „Mi e begi i gaantangi, feegete san mi be taki baa. Luku fa mi sidon a doti aini asisi fu soi i taki a sani di mi du e hati mi” (Yopu 42:1-6). Fosi Yehofa taki anga Yopu, wan man den kai Elihu be yeepi en fu a kengi a fasi fa a be e denki tu (Yopu 32:5-10). Yopu aliki di Gadu poti en a pasi, a kengi a fasi fa a be e denki. Di Yopu du a sani ya, Yehofa meke taawan si taki a be e piisii anga en fu di a holidoo.—Yopu 42:7, 8.\n13. Fa den sani di Yehofa taigi Yopu be yeepi en bakaten?\n13 Den sani di Yehofa leli Yopu yeepi Yopu bakaten tu. „Yehofa belesi Yopu moo fa a be belesi en fosi.” Bakaten „a meke seibin manpikin anga dii umanpikin tu” (Yopu 42:12-14). Winsi fa Yopu be lobi den pikin ya, toku a be musu e angii fu den taawan di dede. Boiti dati a á feegete den sani di miti en anga en osufamii. Winsi Yopu be kon sabi saide den sani be miti en, toku kande a be e akisi enseefi saide Gadu fika en fu a pina so. Efu Yopu be e pakisei den sani ya, da kande a be e membee den sani di Yehofa be taigi en tu. A sani ya be o yeepi en fu denki enke fa Yehofa e denki.—Psalm 94:19.\nI poi si san na moo pelensipali sani te tesi e miti i? (Luku paragraaf 14)\n14. San a toli fu Yopu e leli u?\n14 Efu wi e teke ten pakisei san miti Yopu, a sani de o yeepi u fu kengi u denki. A o gi u taanga-sikin tu. Yehofa meke sama sikiifi a toli fu Yopu aini Beibel fu „leli u wan sani. Den sani ya e yeepi u fu holidoo, den e meke u fende toosutu aini a Wowtu fu Gadu tu. Na a sani de o meke wi abi howpu” (Romesama 15:4). Ai leli u taki wi á mu e booko wi ede anga den polobelema fu u te da u feegete taki na a sabi di sama mu sabi taki a Yehofa abi a leti fu tii, na a moo pelensipali sani. Te wi e holidoo te tesi e miti u, wi e soi taki wi e si Yehofa enke u tiiman leti enke Yopu.\n15. Sowtu wini wi e fende te u holidoo?\n15 A toli fu Yopu e gi u taanga-sikin, bika ai soi taki a ná boon Yehofa ati e boon a wi meke tesi e miti u. Te tesi e miti u, wi abi a okasi fu soi taki wi e holibaka gi Yehofa (Odo 27:11). Te wi holidoo wi e meke Yehofa piisii. Boiti dati u biibi e kon moo taanga. (Leisi Romesama 5:3-5.) A toli fu Yopu e soi taki „Yehofa lobi sama tuutuu. A abi tyali-ati tu” (Yakowbesi 5:11). Efu wi e si Yehofa enke u tiiman a o belesi u. Efu u holi a sani de a pakisei a o gi u taanga-sikin fu „holidoo anga pasensi, anga ala piisii”.—Kolosesama 1:11.\nNÁ MEKE SANI PUU I PAKISEI\n16. Saide wi á mu feegete fu holibaka gi Yehofa, a Gadu di abi a leti fu tii?\n16 U sabi taki ala sama mu sabi taki a Yehofa abi a leti fu tii. Ma te tesi e miti u, a á makiliki fu holi a sani ya pakisei. Pikinpikin sani seefi u sa si enke gaan polobelema efu wi e poti pakisei a den tumisi. Neen meke winsi sowtu polobelema e miti u, wi á mu feegete saide u mu holibaka gi Yehofa, a Gadu di abi a leti fu tii.\nTe wi e du ala san u man gi Yehofa, u ná o feegete a moo pelensipali sani\n17. Saide u ná o feegete a moo pelensipali sani te wi e du ala san u man gi Yehofa?\n17 Te wi e du ala san u man aini a olikanisâsi, u ná o feegete a moo pelensipali sani gawgaw. A omen sani miti wan sisa den e kai Renee. Buulu be naki en, en sikin be e hati en, boiti dati a be abi kanker. Di a be de na ati-osu, a be e peleiki gi den sama di be e wooko ape, den taa siki sama anga den sama di be e kon na a ati-osu. Wan leisi di a tan na ati-osu tu wiki anga afu, a peleiki 80 yuu. Winsi fa Renee be sabi taki a be o dede, tokuso noiti a feegete a moo pelensipali sani. A holi di a be e holibaka gi Yehofa, a Gadu di abi a leti fu tii, be e meke a fii bun.\n18. Fa a toli fu Jennifer e soi u san na a moo pelensipali sani?\n18 U sa soi tu taki wi holibaka gi Yehofa, a Gadu di abi a leti fu tii te pikinpikin polobelema e miti u. Wan sisa den e kai Jennifer be wakiti opalani dii dei langa a wan peesi pe sama e teke opalani. A omen leisi den taigi en taki a opalani di mu tyai en, ná o kon moo. A sani ya be meke Jennifer bigin fuka. Ma pe fu a sidon booko en ede, a begi Yehofa fu a yeepi en fu peleiki gi den taa sama di be e wakiti opalani. A peleiki gi omen sama. A paati omen buku tu. Jennifer taki: „Mi si taki Yehofa belesi mi aini a muliki ten de. A gi mi a kaakiti di mi be abi fanowdu fu gi en nen gaandi.”\n19. San a wan fu den sani di e soi sama abi a tuu biibi?\n19 Na a foluku fu Yehofa wawan e fusutan saide a de taanga fanowdu fu holibaka gi Yehofa enke u tiiman. A sani ya e soi taki a wi abi a tuu biibi. Neen meke ala u mu soi taki a Yehofa wi e si enke u tiiman.\n20. Fa Yehofa e fii te a si fa wi e holibaka gi en?\n20 Ai bigi gi Yehofa te a si fa wi e holibaka gi en winsi tesi e miti u. Ai teke en fu bigi te a si fa wi e holidoo (Psalm 18:25). A taa artikel o soi saide u mu holibaka gi Yehofa anga fa u sa holibaka gi en.\nA WAKITITOLEN (ANGA SUTUDI-ARTIKEL) yuni 2017


I si enke a de fanowdu fu yeepi taawan fu go a fesi? | Wakititolen\n„Mi o leli u bun sani”—ODO 4:2.\nSINGI: 93, 96\nSaide u mu yeepi u Beibelsutudi fu denseefi e ondoosuku a Beibel?\nFa u sa yeepi den nyun wan fu taki anga sama fu den sani di den leli?\nSaide a de fanowdu fu yeepi baala fu toon sikapuman aini a kemeente?\n1, 2. Saide u mu leli taawan fu tyai faantiwowtu aini a kemeente?\nYESESI wooko taanga fu peleiki fu a Kownukondee. Ma a be e teke ten leli den disipel fi en tu. A soi den fa den mu leli sama anga fa den mu yeepi a foluku fu Gadu. A leli den disipel fu de enke sikapuman di e solugu den sikapu fi en (Mateyesi 10:5-7). Filipesi be e peleiki fayafaya tu, ma toku a leli den umanpikin fi en fu peleiki tu (Toli 21:8, 9). Aini a ten ya, u mu yeepi taawan fu go a fesi tu. Saide?\n2 A omen sama de aini den kemeente a hii goontapu di á dopu ete. Den sama ya abi leli fanowdu. U mu yeepi den fu fusutan saide a de fanowdu fu denseefi leisi efuso sutudeli Beibel. U mu yeepi den fu leli taa sama tu. U mu yeepi den dopu baala, fu den sa toon dinali efuso owluman. Ala sama di de aini a kemeente sa yeepi den nyun wan.—Odo 4:2.\nLELI NYUN WAN FA DEN MU SUTUDELI BEIBEL\n3, 4. (a) San Pawlesi taki u mu du efu u wani sani waka bun te wi e peleiki? (b) Fosi u gi den sutudi fu u taanga-sikin fu sutudeli Beibel, san useefi mu du?\n3 Ala sama di e dini Yehofa mu e sutudeli a Beibel efu den wani sabi fa Gadu wani den tyai denseefi. Apostel Pawlesi be taigi den baala anga sisa a Kolose taki: „Wi á tapu fu begi gi u. Wi á tapu fu begi Gadu fu a gi u koni anga fu a yeepi u anga en yeye fu u fusutan sani moo bun.” Saide den Kolosesama be mu sutudeli a Wowtu fu Gadu? A sani ya be o meke den koni. A be o yeepi den fu ’tyai denseefi enke fa Yehofa wani, fu den sa de anga piisii ala yuu’. A be o yeepi den fu du ’ala den bun wooko’ di Yehofa be wani den du. Moomoo fu peleiki a bun nyunsu (Kolosesama 1:9, 10). Neen meke te wi e sutudeli anga wan sama u mu yeepi en fu fusutan taki a mu e leisi, a mu e sutudeli Beibel efu a wani dini Yehofa.\n4 Efu useefi nai sutudeli Beibel, u ná o man yeepi den sutudi fu fusutan taki a sani de pelensipali. Efu wi e leisi Beibel da wi e sidon pakisei san u leisi, wi o fende wini fi en te wi e peleiki. Te wan sama akisi u wan muliki sani, wi o man soi en a piki aini Beibel. Boiti dati te wi e leisi fa Yesesi, Pawlesi anga taawan be e du a peleikiwooko, da wi e fende taanga-sikin fu peleiki, winsi a taanga son leisi. Te wi e taigi taawan san u leli anga den wini di u fende fu di wi e sutudeli Beibel, da a sani de sa gi den taanga-sikin fu sutudeli a Beibel tu.\n5. Fa u sa yeepi den sutudi fu u fu abi a gwenti fu sutudeli Beibel?\n5 Kande yu e pakisei taki: „Fa mi sa yeepi mi sutudi fu e sutudeli Beibel ala yuu?” Kande i sa soi en fa a mu seeka fosi i sutudeli anga en. I sa gi en taanga-sikin fu leisi a pisi di den e kai „Tra prenspari sani”, aini a buku di den e kai San Bijbel e leri wi trutru. Gi en taanga-sikin fu a leisi den tekisi tu. Baka dati, i sa soi en fa a sa seeka gi den komakandaa fu a sa gi piki. Gi en taanga-sikin fu a leisi den Wakititolen anga den Ontwaakt. I sa soi en fa a sa fende piki di abi fu du anga Beibel. I sa soi en fa a mu wooko anga a Saanantongo Watchtower Library anga a Watchtower ONLINE LIBRARY a internet. Efi i puubei ala den sani ya, a o lobi en. A o wani leli moo tu.\n6. (a) Fa i sa yeepi i sutudi fu lobi a Beibel? (b) San wan sutudi o du te a kon lobi a Wowtu fu Gadu?\n6 Te wi e leli sama, u wani yeepi den fu fusutan taki Beibel pelensipali, bika ai yeepi u fu sabi Yehofa moo bun. Wi á mu dwengi en fu sutudeli, ma u mu soi en fa enseefi mu sutudeli. O moo ai leli sani fu Beibel o moo a o fii enke a psalm sikiifiman di be singi taki: „A kon di mi e kon moo koosube a Gadu bun gi mi. Na a Moo Hei Masaa Yehofa e kibii mi” (Psalm 73:28). A yeye fu Yehofa o yeepi ala den sama di wani toon en mati.\nSOI DEN NYUN WAN FA DEN MU LELI TAAWAN\n7. Fa Yesesi leli den bakaman fi en? (Luku a fowtow na a bigin.)\n7 U sa leli omen sani fu a fasi fa Yesesi leli den apostel. Yesesi be e tyai den te a be e go peleiki, da den be e luku fa a be e leli sama. A soi den fa den mu peleiki tu (Mateyesi kapitel 10)  (Luku a pisi: Ete wan pelensipali sani.) Den be si fa Yesesi be e leli sama, neen meke a á teke langa fosi denseefi be poi leli taawan (Mateyesi 11:1). Meke u luku tu sani di u sa leli den nyun wan.\n8, 9. (a) Fa Yesesi be e taki anga sama aini a peleikiwooko? (b) Fa u sa yeepi nyun peleikiman fu taki anga sama enke fa Yesesi be e taki anga sama?\n8 Fa fu taki anga taawan. A ná anga gaan kulu namo Yesesi be e taki. A be e taki anga wan kodo sama tu. A be e taki switi anga den. Wan leisi a be taki anga wan uman di be go kisi wataa a wan peti koosube fu a foto Sikar (Yohanisi 4:5-30). Yesesi be taki anga wan man di den e kai Mateyesi Leifi tu. A man ya be e piki lantimoni. Baka dati a akisi en efu a wani toon wan disipel fi en. Mateyesi toon wan disipel fu Yesesi. Boiti dati a kai Yesesi anga wantu taa sama kon nyan neen osu. Di den go a Mateyesi osu, Yesesi taki anga omen sama ape.—Mateyesi 9:9; Lukasi 5:27-39.\nTe wi e taki switi anga sama, den o wani aliki den sani di wi e leli den\n9 Yesesi taki moin anga Nataniyeli, winsi fa Nataniyeli be taki ogii fu den sama fu Nasaleti. Yesesi a be wan Nasaletisama. Tokuso a taki switi anga en. Neen meke Nataniyeli be wani sabi moo fu Yesesi (Yohanisi 1:46-51). Den toli ya e soi taki te wi e taki switi anga sama, den o wani aliki den sani di wi e leli den.  [Luku a pisi: Ete wan pelensipali sani.] Efu u leli den nyun wan taki so anga sama, den o moo lobi a peleikiwooko.\n10-12. (a) San Yesesi be e du te a be si taki wan sama wani yee a bun nyunsu? (b) Fa u sa yeepi nyun peleikiman fu leli sama den sani di sikiifi aini Beibel?\n10 Leli den sama di wani aliki. Yesesi be abi omen sani fu du. Ma te sama be wani aliki en, a be e leli den omen sani. Wan dei, neen omen sama kon a wan lanpeesi fu aliki Yesesi. Yesesi anga Peitilisi go aini wan boto, neen Yesesi leli den sama. Baka dati a be wani leli Peitilisi wan sani tu. A du wan wonduu. A meke Peitilisi kisi tyaipi fisi. Neen a taigi Peitilisi taki: „Fanafu tide yu o go e kisi libisama.” Neen wantenwanten Peitilisi anga den sama di be de anga en „tyai den boto go a se, neen den fika ala sani” go waka a Yesesi baka.—Lukasi 5:1-11.\n11 Nikodeimesi be wani sabi Yesesi moo bun. Ma Nikodeimesi a be wan fu den man di be de na a moo gaan kuutu osu fu den Dyu. Fu di a be e booko en ede anga san sama o taki, meke a go luku Yesesi a neti. Yesesi á yaki en, ma a teke en ten leli en pelensipali sani (Yohanisi 3:1, 2). Ala yuu Yesesi be e teke en ten fu leli sama den sani di sikiifi aini Beibel. A be e taanga den biibi. A be e du a sani de anga en hii ati. Useefi mu de kabakaba fu go a den sama a wan yuu di moo bun gi den. U mu meke ten fu yeepi den fu fusutan a Beibel.\n12 Te wi e wooko anga nyun peleikiman, u mu leli den fu go a den sama di wani aliki baka. U sa akisi den fu go anga u te wi e go a sutudi efuso gobaka. Da den o si fa den mu leli taawan. Den o si tu fa a switi fu yeepi wan sama fu sabi Yehofa. Den nyun peleikiman ya o de fayafaya fu go a den sama di be aliki den baka. Den o meke moiti fu sutudeli anga den tu. Boiti dati den o leli fu abi pasensi. Den ná o gi abaa gawgaw te den á poi miti sama a osu.—Galasiyasama 5:22; luku a faki „ A á gi abaa”.\nLELI NYUN WAN FA DEN MU YEEPI DEN BAALA ANGA DEN SISA\n13, 14. (a) San yu e leli fu den sama di be e yeepi taawan aini a ten fu Beibel? (b) Fa u sa leli nyun peleikiman anga yonkuuwan fu soi lobi gi den baala anga sisa?\n13 Yehofa wani a foluku fi en lobi denseefi enke baala anga sisa. A wani den yeepi denseefi tu (Leisi Lukasi 22:24-27; 1 Peitilisi 1:22.) Beibel taki Yesesi gi ala sani te doo en libi seefi, fu yeepi taawan (Mateyesi 20:28). Dorkas „du omen bun sani. A be e meke omen sani gi den pootiman” (Toli 9:36, 39). Maliya „wooko taanga” gi den baala anga sisa a Rome (Romesama 16:6). Fa u sa yeepi den nyun wan fu fusutan taki a de taanga fanowdu fu libi bun anga den baala anga sisa?\nLeli nyun wan fa den mu yeepi den baala anga den sisa (Luku paragraaf 13, 14)\n14 Te wi e go luku gaandi sama efuso siki sama, da u sa kai wan nyun peleikiman fu go anga u. Te mma anga dda e go luku gaandi sama den sa tyai den pikin fu den, efu a fiti fu den go. Owluman sa tyai yonkuuwan efuso nyun wan te den e go boli gi gaandi baala anga sisa efuso te den e go du wan wooko gi den a den osu. Te den yonkuuwan anga den nyun wan si fa den baala anga sisa e booko den ede anga taawan, den o booko den ede anga den tu. Te wan owluman be e go peleiki a wan boiti peesi, a be lobi go luku wantu baala anga sisa di e tan ape. Wan yonkuu baala be lobi go anga en. Di a si fa a owluman be e booko en ede anga den sama, enseefi be e meke moiti fu yeepi den baala anga sisa fi en tu.—Romesama 12:10.\n15. Saide den owluman mu yeepi den taa baala fu go a fesi?\n15 Yehofa gi manengee a faantiwowtu fu yeepi a kemeente fu den fusutan a Wowtu fu Gadu. Neen meke den baala mu sabi fa den mu holi bun lezing. Efu yu a wan owluman, da kande i sa aliki fa wan dinali e holi wan lezing da i yeepi en fu a du en moo bun (Nehemiya 8:8). —Luku a pisi: Ete wan pelensipali sani.\n16, 17. (a) Fa Pawlesi yeepi Timotiyesi fu go a fesi? (b) Fa owluman sa yeepi baala fu toon sikapuman aini a kemeente?\n16 A de fanowdu fu yeepi moo baala fu toon sikapuman aini a kemeente. Di Pawlesi yeepi Timotiyesi fu go a fesi, a gi en taanga-sikin fu yeepi taawan. Pawlesi taki: „Meke a bun-ati di Gadu e soi den sama di de wan anga Kelestesi Yesesi, e gi i kaakiti naamo. Taigi den man di e aliki Gadu ala yuu den sani di mi taigi i, di omen sama e taki fi en. Da den man ya seefi o koni sai fu leli taawan” (2 Timotiyesi 2:1, 2). Timotiyesi leli omen sani fu Pawlesi, di be de wan owluman anga wan apostel. A be leli fa a sa du a peleikiwooko moo bun, anga fa a mu yeepi taawan aini a kemeente.—2 Timotiyesi 3:10-12.\n17 Pawlesi be de omen ten anga Timotiyesi fu di a be wani leli en bun (Toli 16:1-5). Owluman sa waka a Pawlesi baka. Den sa tyai dinali di abi ondoofeni te den e go gi wan sama taanga-sikin. Da a dinali o sabi fa a mu leli taawan anga fa a mu soi lobi gi taawan. A o leli fu pasensi anga taawan tu. Boiti dati a o fitoow Yehofa te ai yeepi den baala anga sisa.—1 Peitilisi 5:2.\nA DE FANOWDU FU LELI TAAWAN\n18. Saide u mu si a yeepi di u mu yeepi taawan fu go a fesi, enke wan pelensipali sani?\n18 Aini den lasiti dei ya, a de fanowdu fu leli taawan fu peleiki moo bun. Baala de fanowdu fu yeepi a kemeente tu. Yehofa wani a foluku fi en go a fesi. A gi wi a gaandi fu yeepi den nyun wan. Neen meke a de taanga fanowdu fu meke moiti fu leli taawan enke Yesesi anga Pawlesi. U mu yeepi omen sama fu go a fesi, bika a peleikiwooko mu du fosi a kaba kon.\n19. Fa u du sabi taki wi o fende wini te wi e yeepi taawan fu go a fesi?\n19 Ai teke ten fu yeepi nyun wan fu go a fesi. Ma Yehofa anga Yesesi o yeepi u fu sabi san na a moo bun fasi fu yeepi den, a ná abi misi. Wi o piisii te wi o si fa den sama di u yeepi, ’e wooko taanga, anga fa den e meke moiti’ aini a kemeente efuso a peleikiwooko (1 Timotiyesi 4:10). Useefi mu meke moiti fu go a fesi tu. Enke Kelesten u mu meke moiti fu abi bun manii. U mu meke moiti tu fu wi anga Yehofa toon bun mati.\n^  (paragraaf 7) Yesesi taigi den disipel fi en taki (1) den mu peleiki fu a Kownukondee; (2) den mu biibi taki Gadu o gi den nyannyan anga den koosi di den abi fanowdu; (3) den á mu sitee anga den sama; (4) den mu fitoow Gadu te tesi e miti den; (5) den á mu feele san sama be o du anga den.\n^  (paragraaf 9) A buku di den e kai Kisi wini fu a Theokrasia Diniwroko-skoro, blz. 62-64, e soi wantu fasi fa u sa taki anga sama aini a peleikiwooko.\n^  (paragraaf 15) Kisi wini fu a Theokrasia Diniwroko-skoro buku, blz. 52-61, e soi san sa yeepi baala fu holi lezing moo bun aini a kemeente.\nA á gi abaa\nNyun peleikiman mu leli fu abi pasensi te den e peleiki. Wan baala a Gaana meke moiti omen leisi fu miti wan man di be teke wantu buku neen. Ma ala yuu te a go, a man e kibii gi en. Baka omen wiki neen a baala anga a man miti, ma a man á be wani taki anga en. Ma a baala á gi abaa. A akisi a man efu a sa soi en fa den e sutudeli Beibel anga sama. A man taigi a baala taki a sa soi en. Baka wantu mun a man ya dopu a wan gaan komakandaa.\nOwluman a sikapuman fu a foluku fu Gadu: Den owluman e booko den ede anga den baala anga sisa fu a kemeente. Den de enke sikapuman di e kibii den sikapu. Den e solugu den tu. Owluman e koboloiki Beibel fu gi taawan taanga-sikin. Den e taanga den biibi tu. A den abi a faantiwowtu fu tii, kibii anga leli a foluku fu Gadu. Den owluman mu yeepi taawan fu tyai faantiwowtu aini a kemeente tu


„A Wowtu fu Gadu . . . abi kaakiti.”—Hebrewsama 4:12 | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chopi Dajaks Ngaju Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\n„A wowtu fu Gadu de a libi. A abi kaakiti.”—HEBREWSAMA 4:12.\nSINGI: 96, 94\nFA I SA MEKE A WOWTU FU GADU YEEPI I . . .\naini i libi?\nte yu e peleiki?\nte yu e holi lezing?\n1. Saide yu e biibi taki a Wowtu fu Gadu abi kaakiti? (Luku a fowtow na a bigin.)\nA FOLUKU fu Yehofa e biibi taki a Wowtu fu Gadu efuso a bosikopu fi en „de a libi”. Den e biibi tu taki a „abi kaakiti” (Hebrewsama 4:12). U si fa Beibel yeepi wi anga taa sama fu kengi u libi. Fosi u toon Kotoigi, son wan fu u be e fufuu, somoko takuu tabaka efuso libi wan hululibi. Taawan be abi balinen efuso gudu, ma tokuso den á be de koloku (Peleikiman 2:3-11). A wan piisii sani taki omen sama di á be abi howpu fosi, kon abi howpu. U lobi a artikel di den e kai „Bijbel e kenki sma libi” di e kon aini a Saanantongo Wakititolen. A omen ondoofenitoli fu sama di kengi den libi sikiifi aini den artikel ya den yali di pasa. Ma winsi den sama ya toon Kelesten Beibel e yeepi den ete fu kengi den libi.\n2. Fa a Wowtu fu Gadu yeepi sama aini a ten fu den apostel?\n2 A nai foondoo wi taki sama e kengi omen sani aini den libi te den kon sabi a waaleiti. Aini a ten fu den apostel, den baala anga sisa fu u di be abi a howpu fu go a hemel seefi be kengi a fasi fa den be e libi. (Leisi 1 Korentesama 6:9-11.) Di Pawlesi be e taki fu den sama di ná o fende a Kownukondee fu Gadu, a be taki tu taki: „Son wan fu u be e du den sani ya.” A santa yeye anga a Wowtu fu Gadu yeepi den sama ya fu kengi a fasi fa den be e libi. Ma toku baka di den sama ya toon Kelesten, son wan fu den du sani di meke den anga Yehofa poli. Beibel e soi taki den be abi fu puu wan salufu baala na a kemeente. Ma bakaten a be kengi, neen den teke en aini a kemeente baka (1 Korentesama 5:1-5; 2 Korentesama 2:5-8). A sabi di u sabi taki a Wowtu fu Gadu yeepi den baala anga sisa fu u fu kengi a fasi fa den be e libi, e gi u taanga-sikin.\n3 A Wowtu fu Gadu abi kaakiti tuutuu. A Yehofa gi wi a Beibel, neen meke u mu meke moiti fu koboloiki en bun (2 Timotiyesi 2:15). Aini a artikel ya, wi o luku fa a Wowtu fu Gadu sa yeepi u (1) aini u libi, (2) te wi e peleiki, anga (3) te wi e holi lezing. Den sani di wi o leli aini a artikel ya, o yeepi u fu teke en fu bigi taki u Dda di de a hemel e gi u leli di e tyai wini gi u.—Yesaya 48:17.\nAINI U LIBI\n4. (a) San u mu du efu u wani a Wowtu fu Gadu yeepi u? (b) San yu e du fu fende ten fu leisi a Beibel?\n4 Efu u wani a Wowtu fu Gadu yeepi u, u mu e leisi en ala yuu. U mu meke moiti fu leisi en ala dei tu (Yowsuwa 1:8). Gaanse fu u abi omen sani fu du ala dei. Ma wi á mu meke den sani ya tapu u fu leisi Beibel. Wi á mu meke den faantiwowtu di wi abi tapu u tu. (Leisi Efeisesama 5:15, 16.) Kande u sa leisi en fuuku mamanten, mindii dei efuso neti. A psalm sikiifiman be abi leti di a sikiifi taki: „Ná pikin lobi mi lobi a weiti fi i. Hii dei mi e pakisei en.”—Psalm 119:97.\nWi á mu meke sani tapu u fu leisi Beibel. Wi á mu meke den faantiwowtu di wi abi tapu u tu\n5, 6. (a) Saide u mu teke ten pakisei san u leisi? (b) San u mu teke ten pakisei te u leisi wan pisi fu Beibel? (c) Fa a teke di yu e teke ten pakisei den sani di i leisi aini Beibel yeepi i?\n5 Ma wi á mu leisi Beibel namo da a kaba. U mu teke ten pakisei san u leisi tu (Psalm 1:1-3). Na a sani ya o yeepi u fu wooko anga den sani di u leisi. Neen meke winsi a u telefon efuso tablet u leisi a Beibel, u mu meke moiti fu a doo wi ati.\n6 Ma fa wi o fende wini fu den sani di u leisi? Tu u leisi wan pisi fu Beibel u mu akisi useefi taki: ’San a sani di mi leisi ya e leli mi fu Yehofa? Mi e du a sani di sikiifi ya kaba? San mi mu kengi ete?’ Te u teke ten pakisei san u leisi, neen u begi Yehofa fu a yeepi u, wi o fende taanga-sikin fu du san u leisi. A so wi o si taki a Wowtu fu Gadu abi kaakiti tuutuu.—2 Korentesama 10:4, 5.\nTE WI E PELEIKI\n7. Fa u sa wooko anga a Wowtu fu Gadu te wi e peleiki?\n7 A de taanga fanowdu fu wooko anga a Wowtu fu Gadu te wi e sutudeli anga sama anga te wi e peleiki. Wan baala taki: „Meke u taki yu anga Yehofa be e wooko osu fu osu, a yu wawan be o go e taki na ala den osu efuso i be o gi en okasi fu taki?” Te wi e leisi wan tekisi gi wan sama, a gi wi e gi Yehofa a okasi fu taki anga en. Efu u leisi wan bun tekisi gi a sama, a o moo doo en ati moo enke den sani di wi e taki (1 Tesalonikasama 2:13). Te i de aini a peleikiwooko, yu e meke moiti fu leisi a Beibel gi sama solanga i fende a okasi?\nTe wi e leisi wan tekisi gi wan sama, a gi wi e gi Yehofa okasi fu taki anga en\n8. Saide te wi e peleiki wi á mu leisi tekisi gi sama namo da a kaba?\n8 Ma wi á mu leisi wan tekisi gi a sama namo da a kaba. A omen sama nai fusutan san sikiifi aini Beibel. Leti enke fa den sama fu a ten fu den Kelesten á be e fusutan san sikiifi aini a Wowtu fu Gadu, a so den sama fu a ten ya nai fusutan ala san sikiifi aini Beibel tu (Romesama 10:2). Te u leisi wan tekisi gi wan sama aini a peleikiwooko, wi á mu denki taki a fusutan san u leisi gi en. Wan fasi fa u sa yeepi en fu fusutan a tekisi, a fu leisi a pisi di u wani a poti pakisei gi en baka. U sa taki satu fu a tekisi tu, baka dati da u booko en gi a sama. A so a sama o fusutan a Wowtu fu Gadu, da a o doo en ati.—Leisi Lukasi 24:32.\n9. San u sa du fu yeepi wan sama fu abi lesipeki gi a Beibel fosi u leisi wan tekisi gi en?\n9 Den sani di wi e taki fosi u leisi wan tekisi gi wan sama, o yeepi en fu abi lesipeki gi a Beibel. U sa taigi a sama taki: „Meke u luku san a Gadu di meke u taki fu a sani ya.” Efu a sama nai go a wan Kelesten keliki u sa taigi en taki: „Meke u luku san den Santa Buku e taki.” Te u miti wan sama di nai booko en ede anga keliki, u sa taigi en taki: „I yee a fositen nongo ya kaba?” Efu wi e holi a pakisei taki ala sama kiya a den fasi anga taki den abi den eigi biibi, wi o meke moiti fu taki sani di o meke den poti pakisei na a tekisi di u wani leisi gi den.—1 Korentesama 9:22, 23.\n10. (a) San wan baala be ondoofeni? (b) Fa i si taki a Wowtu fu Gadu abi kaakiti di i wooko anga en aini a peleikiwooko?\n10 A omen baala anga sisa kon si taki te den wooko anga a Wowtu fu Gadu te den e peleiki gi wan sama, ai moo doo a sama ati. Wan baala be e tyai Wakititolen gi wan dda di be gwenti leisi den Wakititolen omen yali kaba. Wan dei di a baala tyai a nyun Wakititolen gi a dda, a á langa en gi en namo, ma a leisi wan tekisi gi a dda tu. A leisi 2 Korentesama 1: 3, 4 gi en, pe sikiifi taki: „A Gadu di e toosutu sama . . . e toosutu u te u de aini banowtu.” A tekisi ya doo a dda ati, neen meke a begi a baala fu a leisi a tekisi gi en baka. Baka dati a taigi a baala taki en anga en uman be abi toosutu fanowdu. A di a baala leisi a tekisi ya gi a dda, meke a be wani sabi moo fu Beibel. A abi wini tuutuu te wi e wooko anga a Wowtu fu Gadu aini a peleikiwooko.—Toli 19:20.\nTE WI E HOLI LEZING\n11. Sowtu faantiwowtu den baala di e holi lezing abi?\n11 U lobi go a komakandaa, kelen-komakandaa anga konkelesi. A Yehofa wi e go dini te u go a den komakandaa ya, ma wi e leli omen sani tu. Neen meke a wan gaandi den baala abi fu holi lezing a den komakandaa ya. A wan faantiwowtu tu (Yakowbesi 3:1). Neen meke a san sikiifi aini Beibel den mu leli a kemeente. Fa u sa soi taki den sani di wi e leli sama sikiifi aini Beibel te wi abi a gaandi fu holi lezing a den komakandaa?\n12. San wan baala mu du efu a wani leli sama den sani di sikiifi aini Beibel te ai holi wan lezing?\n12 Na a Beibel mu de a moo pelensipali pisi fu wan lezing (Yohanisi 7:16). Neen meke te wi e holi wan lezing, u mu luku bun taki sama nai moo poti pakisei na a fasi fa wi e holi lezing, den ondoofenitoli, anga den ageisitoli di wi e gi moo den Beibel tekisi di wi e leisi. U mu holi a pakisei tu taki te wi e leisi omen tekisi, dati á wani taki wi e gi leli anga Beibel. Efu yu e leisi tekisi ipi tumisi te yu e holi wan lezing, a omen sama o feegete den tekisi di i leisi. Neen meke i mu luku sowtu tekisi i wani taki fi en aini i lezing. Leisi a tekisi, yeepi den sama fu fusutan a tekisi, baka dati soi den fa den sa wooko anga den sani di sikiifi aini a tekisi (Nehemiya 8:8). Efu a lezing di i mu holi sikiifi a wan pampila, i mu sutudeli a pampila anga den tekisi di sikiifi aini bun. Baka dati teke wantu fu den tekisi, da i yeepi den sama fu fusutan den sani di sikiifi na a lezing pampila. (I sa wooko anga san sikiifi a les 21, 22 anga 23 fu a buku di den e kai Kisi wini fu a Theokrasia Diniwroko-skoro.) A moo pelensipali sani, a begi i mu begi Yehofa fu a yeepi i fu paati den leli fu Beibel anga taawan.—Leisi Esra 7:10; Odo 3:13, 14.\n13. (a) Fa wan sisa fende wini fu wan tekisi di a yee a komakandaa? (b) Sowtu wini i fende fu den tekisi di den e leisi a den komakandaa?\n13 A omen sani miti wan sisa fu Australiya di a be yonkuu. Baka di a kon sabi Yehofa seefi, a be e si enke Yehofa á lobi en. Wan leisi a yee wan tekisi a komakandaa di doo en ati. A teke ten pakisei san sikiifi aini a tekisi. A go luku san den baala sikiifi fu a tekisi ya tu. A sani ya meke a kon si taa tekisi di doo en ati. A so a kon si taki Yehofa lobi en. * (Luku a maiki a ondoo.) I yee wan tekisi a komakandaa, kelenkomakandaa efuso a konkelesi kaba di doo yu ati?—Nehemiya 8:12.\n14. Fa u sa soi taki u lobi a Wowtu fu Gadu?\n14 A nai bigi gi u taki Yehofa gi wi en Wowtu Beibel noh? A paamisi u tu taki en Wowtu o tan fu alaten (1 Peitilisi 1:24, 25). Neen meke u mu e leisi Beibel ala yuu, da u meke moiti fu du san u leisi. U mu yeepi taawan tu fu fende wini fu a Beibel. Efu wi e du den sani ya, wi e soi taki u lobi a kado ya. Wi e soi tu taki ai bigi gi u taki Yehofa Gadu gi wi a Beibel.\n^ paragraaf 13 Luku a faki di den e kai „ Mi bigin si sani taa fasi”.\nWOOKO ANGA A KAAKITI FU A WOWTU FU GADU\naini i libi:\nLeisi en ala yuu\nTeke ten pakisei san i leisi\nWooko anga san i leli\naini a peleikiwooko:\nWooko anga a Beibel ala yuu\nYeepi a sama fu fusutan a tekisi. Poti pakisei na a moo pelensipali pisi fu a tekisi di i leisi\nA fasi fa yu e kai den tekisi gi a sama mu meke a abi lesipeki gi a Wowtu fu Gadu\nte yu e holi wan lezing:\nNa a Beibel mu de a moo pelensipali sani te yu e holi wan lezing\nYu á mu meke sama poti pakisei a ondoofenitoli, ageisitoli efuso a fasi fa yu e taki moo a Beibel\nTeke ten yeepi den sama fusutan a tekisi, taki satu fu a tekisi, soi fa den sa wooko anga a tekisi di i leisi\n„Mi bigin si sani taa fasi”\nWinsi fa Victoria be e dini Yehofa omen yali, toku a be e si enke Yehofa á lobi en. San yeepi en fu biibi taki Gadu lobi en tuutuu? A taki:\n„Di mi dopu, a baka 15 yali fosi mi bigin si sani taa fasi. Wan baala be e holi wan lezing a zaal . . . , neen a kai Yakowbesi 1:23, 24. Den tekisi ya taki Gadu Wowtu de enke wan sipikii di e yeepi u fu si useefi, anga fu sabi fa Yehofa e si u. Mi bigin akisi miseefi efu na aseefi fasi fa mi e si miseefi Yehofa e si mi. Biginbigin, mi á be wani biibi den sani di a baala taki fu a tekisi. Mi be e si enke noiti Yehofa o poi lobi mi.”\n„Baka wantu dei, mi leisi wan tekisi di kengi mi libi. A tekisi a Yesaya 1:18 pe Yehofa e taki: ’Gaantangi, kon u meke en bun baka. Winsi den sondu fu u lebi enke buulu, den o kon weti enke katun.’ Mi be e fii enke a mi Yehofa be e kai taki: ’Kon Vicky, meke u meke en bun baka. Mi sabi i, mi sabi den fowtu di yu meke, mi sabi san de aini yu ati. Mi lobi i.’\n„A neti de mi á be poi siibi. Mi á be e kaba biibi taki Yehofa lobi mi tuutuu. Ma mi pakisei a dede di Yesesi dede gi u. A sani ya yeepi mi fu si taki Yehofa e pasensi anga mi omen ten kaba. A soi mi a omen fasi taki a lobi mi. Ma a gei enke mi be e taigi en taki: ’Yu á lobi mi sai. A dede fi i manpikin seefi á poi tapu den sondu fu mi.’ A leti enke mi fiingi a manpikin fi en gi en baka. Ma di mi teke ten pakisei a dede di a meke en manpikin dede gi u, mi kon fusutan taki Yehofa lobi mi.”


Den fosi Konkelesi fu Yehofa Kotoigi di holi a Mekisikow Foto\nSANI DI U DU DEN TEN DI PASA\n„On ten wan gaan komakandaa o holi baka?”\nNA A kaba pisi fu november 1932, wan piisii sani pasa aini Mekisikow foto pe moo enke wan miliyun sama e tan. A wan wiki kaba di den poti faya a den pasi fu a foto ya. Ala sama e wakiti wan simpan sani. Nyunsuman de anga den sani fu meke felon a pe den loko e sitopu. Den e wakiti wan pelensipali sama. Sama na a sama ya? A Joseph F. Rutherford, a peleisidenti fu a Watch Tower Society (A olikanisâsi fu Yehofa Kotoigi). A omen baala anga sisa e wakiti fu bali wadaa gi Baala Rutherford. Baala Rutherford seefi be o kon na a konkelesi di be o holi dii dei.\nA sikiifi aini The Golden Age taki (Nownow wi e kai en Ontwaakt!): „A ná abi misi, bakaten sama o taki a konkelesi ya a be wan pelensipali konkelesi di holi” fu meke sama yee a bun nyunsu aini Mekisikow. A 150 sama kon na a konkelesi ya, da saide u taki a be wan pelensipali konkelesi?\nFosi a konkelesi ya, a bun nyunsu á be paati bunbun a Mekisikow. Fanafu 1919, den be e holi wantu pikin konkelesi. Ma baka a yali de kemeente á be ipi so moo. Ma di a beikantoo opo aini Mekisikow Foto aini 1929, a be gei enke sani be o go moo bun. Ma toku wantu polobelema be de ete di be mu seeka. A olikanisâsi be taigi den pionili di den be e kai colporteur a ten de, taki den á mu du bisnis te den e du a peleikiwooko. A sani ya be meke wan fu den colporteur ati boon te a fika a waaleiti, neen a go opo en Beibelsutudi kulu. Boiti dati fu di a beikantoo fesiman di be de a ten de, á be e tyai enseefi bun, meke den puu en poti wan taawan. Den Kotoigi fu Mekisikow di be e dini Yehofa anga den hii ati, be abi taanga-sikin fanowdu.\nDi Baala Rutherford go a Mekisikow, a holi tu lezing na a konkelesi di gi den baala anga sisa taanga-sikin. Boiti dati a holi feifi lezing a laadiyow. Dati na a fosi leisi di den baala fu Mekisikow koboloiki laadiyow fu paati a bun nyunsu a hii Mekisikow. Baka a konkelesi den poti wan nyun fesiman na a beikantoo fu sete a wooko. Den Kotoigi be kon de fayafaya baka. Yehofa be e holibaka gi den tu, neen meke den go doo anga a peleikiwooko.\nA konkelesi di holi aini 1941 aini Mekisikow Foto\nA yali neen baka, 1933 tu konkelesi be holi aini a kondee, wan a Veracruz anga a taawan aini Mekisikow Foto. Den baala be e wooko taanga, neen meke a wooko be e go a fesi. Aini 1931, a 82 peleikiman namo be de. Ma aini 1941, den peleikiman be kon tin toon moo ipi. A wan sani fu 1000 sama be kon aini Mekisikow Foto, di a konkelesi be holi.\n„DEN BE E BOOKO GO A DEN PASI”\nAini 1943, den Kotoigi be e piki sama na ala se taki a konkelesi di den e kai „Vrije Natie” (Wan foluku di fii), be o holi aini 12 foto fu Mekisikow. * (Luku a maiki a ondoo.) Den be e waka anga gaan pampila fu piki sama taki wan gaan konkelesi o holi. Den be e tei den tu pampila miti da den be e poti den a den neki, wan a baka anga wan a fesi. Fanafu 1936, den Kotoigi be e koboloiki den pampila ya fu piki sama taki den e holi konkelesi.\nWan fowtow di den koti puu a wan kolanti fu 1944 di e soi fa wantu baala e koboloiki wantu gaan pisi pampila fu bolotyasi wan konkelesi a Mekisikow Foto\nDen Kotoigi fende wini fu den pampila di den be e koboloiki aini Mekisikow foto. A kolanti di den e kai La Nación be sikiifi fu den Kotoigi di be go na a konkelesi taki: „A fosi dei, den gi den taanga-sikin fu kai moo sama. Du fu tu dei, sama be kon te a peesi á be poi holi ala den.” Lomusu keliki á be e piisii di den si a sani ya, neen meke den bigin tesi den Kotoigi. Ma den Kotoigi á be e feele. Den baala anga sisa kai sama go doo. Wan taa artikel aini a kolanti taki: „A hii foto si den.” A taki ala den baala anga sisa be de anga a gaan „pisi pampila” ya. A artikel be abi wan fowtow fu wantu baala anga sisa di be de a wan fu den pasi fu Mekisikow. Den sikiifi na a fowtow ondoo: „Den be e booko go a den pasi.”\nDEN BEDI BE „WAAN, DEN BE SAFU MOO A SIMA DOTI”\nAini den yali de, den Kotoigi be mu meke omen moiti fu go a den konkelesi di be e holi a Mekisikow. A pisiten de konkelesi á be e holi ipi a Mekisikow. A omen baala anga sisa be e komoto te a faawe pe loko anga pasi á de. Den be abi fu lei anga buliki efuso waka omen dei fu go teke wan loko di o tyai den go na a foto pe a konkelesi e holi.\nGaanse fu den Kotoigi be pooti te, a bunbun moiti den be mu meke fu doo den konkelesi. Ma te den be doo, a omen fu den be e siibi a den osu fu den Kotoigi di be e tan na a pisi de. Taawan be e siibi a den Kownukondee zaal. Wan leisi moo enke 90 baala siibi na a beikantoo. A den dosu di den be e poti buku tapu den be e siibi. A Jaarboek taki den baala be e teke a sani ya fu bigi, bika den dosu be „safu moo a sima doti. Den á be koo enke a sima doti tu.”\nDen Kotoigi be e fusutan taki a ná fu soso den be e meke omen moiti fu kon makandaa anga den baala anga sisa. Nownow a moo enke 850.000 Kotoigi de a Mekisikow. Denseefi e teke den komakandaa fu bigi. * (Luku a maiki a ondoo.) A Jaarboek fu 1949 taki den somen moiti di den Kotoigi be e meke fu doo den konkelesi, á meke a biibi fu den kon swaki. Te den be go a wan konkelesi „da a soso toli fu a konkelesi den be e gi hii dei. Den be e du a sani ya wan hii pisiten.” A sani di den baala be lobi akisi ala yuu na: „On ten wan gaan komakandaa o holi baka?”—Sani di u du den ten di pasa a Mindii-Ameekan.\n^ paragraaf 9 Enke fa a Ingiisi Jaarboek fu 1944 e soi, na a konkelesi ya meke omen sama yee fu Yehofa Kotoigi a Mekisikow.\n^ paragraaf 14 A 2.262.646 sama kon na a Membeefesa aini 2016 a Mekisikow.


San e pasa anga wan sama te a dede? | A Wakititolen\n„Wi o sabi efu a Gadu e meke wan sama e taki wan sani. Wi o sabi tu efu a lei wan sama e lei.”—1 YOH. 4:6.\nSINGI 73 Gi u deki-ati fu peleiki\nPe fi i holibaka gi gwenti di Gadu á lobi, a moo bun fu toosutu i famii te wan sama fu den dede (Luku paragraaf 1-2) *\n1-2. (a) Fa Saatan e koli sama? (b) San wi o luku aini a artikel ya?\nFANAFU a ten fu Adan anga Efa neen Saatan, ’a dda fu lei e koli sama’ anga den lei di ai paati (Yoh. 8:44). Son wan fu den lei ya e meke sama biibi taki te wan sama dede ai libi go doo. Tide na a dei a omen sani sama e du te wan sama fu den dede. Neen meke a omen Kotoigi abi „fu feti gi a biibi” fu den te wan sama fu den dede.—Yud. 3.\n2 San o yeepi i fu du san Beibel e taki te den sowtu tesi ya e miti i? (Efe. 6:11) Fa i sa gi wan baala efuso sisa taanga-sikin te sama wani dwengi en fu du sani di Gadu á lobi? A artikel ya o soi fa Yehofa e yeepi u fu pasa den tesi ya. Meke u luku fosi san Beibel taki e pasa anga wan sama te a dede.\n3. Sowtu takuu bakapisi a fosi lei tyai gi libisama?\n3 Di Gadu meke libisama a be wani u libi fu teego. Efu Adan anga Efa be wani libi fu teego den be mu du san Yehofa taki. A be taigi den taki: „A bon di den e kai sabi bun anga ogii, yu á mu nyan a sii fi en, bika a dei di yu o nyan en, yu o dede namo” (Gen. 2:16, 17). Ma Saatan poli sani gi den. A du enke a wan sineki be e taki anga Efa di a taigi en taki: „I ná o dede seefi.” A tyali taki Efa biibi Saatan neen a nyan a sii fu a bon di Gadu be taigi den taki den á mu nyan. Bakaten Adan seefi nyan (Gen. 3:4, 6). Neen meke ala sama e dede, bika ala den abi sondu.—Rom. 5:12.\n4-5. Fa Saatan e koli sama te na a dei fu tide?\n4 Adan anga Efa dede, leti enke fa Gadu be taigi den. Baka di Saatan meke a fosi lei, a meke omen taa lei di abi fu du anga dede. Wan fu den lei ya na a koli di ai koli sama taki te wan sama dede, wan sani de aini en di e libi go doo a dede kondee. Te na a dei fu tide a omen sama e biibi a lei ya.—1 Tim. 4:1.\n5 Saide sama e biibi den lei fu Saatan? Saatan sabi taki Gadu meke wi anga a fii fu libi fu teego. Neen meke ai koboloiki a sani ya fu koli sama. Nawan sama á wani dede (Peleik. 3:11). Wi e si dede enke wan feyanti.—1 Kor. 15:26.\n6-7. (a) Saatan poi koli ala sama anga den lei di ai paati fu dede? (b) Fa den leli fu Beibel e yeepi u fu wi á feele dede sama?\n6 Winsi san Saatan e du, a á poi koli ala sama. A omen sama sabi san Beibel e leli fu dede anga sowtu howpu de gi den sama fu u di dede (Peleik. 9:5, 10; Toli 24:15). Den leli ya e toosutu u. Den e yeepi u fu wi á feele taki dede sama o du ogii anga wi efuso taki den sama fu u di dede e pina. U sabi taki te wan sama dede, a leti enke ai siibi wan dipi siibi. A á sabi nawan sani moo (Yoh. 11:11-14). U sabi tu taki te wan sama dede a nai sabi seefi o langa a dede. Neen meke di Yesesi o weki den sama di dede, winsi a omen ondoo yali den be dede, a o gei enke a eside den go didon neen den weki baka.\n7 Den sani di Saatan e leli sama fu dede e meke den buuya, den nai sabi san den mu biibi. Ma te i kon sabi kaba san Beibel e taki fu dede, yu o si taki a makiliki fu fusutan. A ná koli namo Saatan e koli sama anga den lei di ai paati, ai poli Gadu nen tu. Fu yeepi u fu si san a den bakapisi fu den lei fu Saatan, wi o luku den akisi ya: Fa den lei fu Saatan poli Yehofa nen? Fa den lei ya meke son sama e si a dede di Yesesi dede gi wi enke wan soso sani? Fa den lei ya e gi sama moo booko-ede?\nDEN BAKAPISI FU DEN LEI FU SAATAN\n8. Enke fa Yelemiya 19:5 e soi, da fa den lei di Saatan paati fu dede, e poli Yehofa nen?\n8 Den lei di Saatan paati fu dede e gi Yehofa poli nen. Wan fu den lei ya, na a leli taki dede sama e boon aini wan gaan faya. Den sowtu leli ya e poli Yehofa nen. Fa den e poli en nen? Efi i luku en bun, da den leli ya e soi taki a Gadu di lobi sama abi denseefi manii fu Didibii (1 Yoh. 4:8). Fa a sani ya e meke i fii? Fa a sani ya e meke Yehofa fii? Bika en a wan Gadu di e buuse ogii.—Leisi Yelemiya 19:5.\n9. Fa den lei fu Saatan e meke son sama á biibi san sikiifi a Yohanisi 3:16 anga 15:13?\n9 Den lei fu Saatan meke son sama e si a dede di Yesesi kon dede gi wi enke wan soso sani (Mat. 20:28). Wan taa lei fu Saatan, na a leli taki wan sani de aini u di nai dede. Efu a sani ya a be tuu, da wi abi teego libi kaba. Kelestesi á be o abi fu kon dede gi u fu fii wi fu sondu. A dede di Kelestesi kon dede gi u, na a moo gaan sani di wan sama be sa du fu soi taki a lobi u. (Leisi Yohanisi 3:16; 15:13.) A musu e hati Yehofa anga Yesesi te sama e paati lei di e meke a gei enke a fu soso Yesesi kon dede gi u!\n10. Fa den lei di Saatan paati fu dede e meke sama moo kusumi?\n10 Den lei fu Saatan e tyai pina anga booko-ede gi libisama. Son sama e taigi mma anga dda di pikin dede taki a Gadu teke a pikin fu den fu di a be abi ete wan engel fanowdu a hemel. A leli ya e toosutu sama, efuso ai moo fooseli den? Son keliki be e leli sama taki sama di du ogii o boon aini hel te den dede. A omen sama den boon libilibi aini a ten di pasa, fu di den sama ya be e soi taawan taki den keliki e lei. Wan pisiten i be abi wan Gaan kuutu fu Lomusu Keliki aini Sipanyookondee di be e du ogii anga den sama ya. Den be e boon den libilibi a wan ponsu. Wan buku taki den be e du a sani ya fu di den be wani a sama „fii fa a tan te wan sama e boon aini hel”. Son wan fu den kuutubakaa fu a Gaan kuutu ya be e biibi taki a sani ya be o yeepi den sama fu daai den libi fosi den dede, da den á be o go aini a tuutuu faya fu teego. Aini omen kondee sama e towe wataa gi den afo fu den di dede fu gi den gaandi, efuso fu suku belesi a den. Taawan e du a sani ya fu den afo fu den á sa du ogii anga den. Te sama e biibi den sowtu sani ya, den nai fende toosutu. Den lei ya e meke sama ná abi losutu aini den libi, den e feele sosokaali.\nFA U SA SOI TAKI WI E HOLIBAKA GI DEN LELI FU BEIBEL?\n11. Fa famii anga mati di e booko den ede anga u sa puubei fu dwengi u fu du sani di Yehofa á lobi?\n11 Kande famii anga mati o wani dwengi u fu du sani di Yehofa á lobi te wan sama fu u dede. Kande den e du a sani ya fu di den e booko den ede anga u. Ma efu u lobi Yehofa anga den weiti fi en, u ná o du sani di a á lobi. Kande den o taki sani fu meke u fii wan fasi. Kande den o taigi u taki wi á be lobi a sama fu u di dede. Kande den o taki wi á be e lesipeki en. Kande den o taigi u taki wi o meke a sama di dede du ogii anga a famii. San o yeepi u fu du san Beibel taki? Meke u luku fa i sa wooko anga wantu fu den leli fu Beibel te den sowtu sani ya e pasa.\n12. San a wantu sani di nai kai anga den leli fu Beibel, di sama e du te wan sama dede?\n12 U mu tan faawe fu gwenti di nai kai anga den leli fu Beibel (2 Kor. 6:17). Son sama e biibi taki te wan sama dede, a sa du sani anga den sama di be du ogii anga en. Den e biibi taki a sama di dede sa du ogii anga wan hii lo. Son sama abi a gwenti fu tapu den sipikii fesi aini a osu, fu di den e si enke den o si a sama di dede na a sipikii. Son sama e koti den uwii, towe sopi a doti efuso den e sidon bookode. Enke Kotoigi fu Yehofa, u nai biibi nawan fu den lei fu Saatan. U nai du sani tu di e soi taki wi e holibaka gi den.—1 Kor. 10:21, 22.\nTe yu e ondoosuku Beibel anga te yu e taki anga i famii di á de a waaleiti, a o yeepi i fi yu anga den á kisi toobi (Luku paragraaf 13-14) *\n13. Enke fa Yakowbesi 1:5 e soi, da san i mu du efi yu á sabi fa Yehofa e denki fu son gwenti?\n13 Efi i wani sabi fa Yehofa e denki fu son gwenti, begi en fu a yeepi i fu du sani anga koni. (Leisi Yakowbesi 1:5.) Baka te i begi en, da i luku san a olikanisâsi e taki fu den toli de. Efi i si enke yu abi moo yeepi fanowdu, i sa go a den owluman. Den ná o taigi i san i mu du, ma den o yeepi i fu si san Beibel e leli te a abi fu du anga den toli de. Te yu e du den sani ya, yu e ’leli fa fu koboloiki i fusutan a wan bun fasi’. A sani ya o yeepi i fu „sabi san bun anga san á bun”.—Heb. 5:14.\n14. San u mu du efu wi á wani meke sama dyakata?\n14 ’Ala san yu e du mu gi Gadu gaandi. Yu á mu wani meke taawan dyakata’ (1 Kor. 10:31, 32). Te wi e luku efu wi o du son sani di sama gwenti du te wan sama fu den dede, u mu holi a kosensi fu taawan a pakisei, moomoo den baala anga sisa fu u. Noiti wi á wani tyai a nen taki u meke wan sama dyakata! (Malik. 9:42) U mu meke moiti tu fu wi á du sani di o meke den sama di nai dini Yehofa ati boon a wi sosokaali. Lobi o yeepi u fu taki anga den a wan lesipeki fasi. A so wi e hei Yehofa nen. Wi á mu kwali anga sama efuso wisiwasi den sani di den e biibi. Wi á mu feegete taki te wi e soi lobi gi sama sani e waka bun. Neen meke u mu soi taki wi e holi den fii fu den a pakisei. U mu soi den taki wi e lesipeki den tu, da kande den o wani aliki u.\n15-16. (a) Saide a bun fu meke sama sabi a fesi san yu e biibi? Gi wan ondoofenitoli. (b) Fa u sa wooko anga a sani di Pawlesi taki a Romesama 1:16?\n15 Meke den sama fi i sabi taki yu a wan Yehofa Kotoigi (Yes. 43:10). Te den sama fi i sabi a fesi san yu e biibi a o moo makiliki fu taki anga den te wan sani pasa. Francisco di e tan a Mosambik, taki: „Di mi anga mi uman, Carolina kon sabi a waaleiti, u taigi u famii wanten taki u ná o go e du den sani di u be gwenti du moo te wan sama dede. A sani ya á be makiliki di Carolina sisa dede. Te wan sama fu a lo fu u dede, den e du omen sani te den go wasi a dede. A moo koosube famii mu siibi dii dei langa a pe den towe a wataa di den wasi a dede. Den taki den e du den sani ya fu a yeye fu a sama fii bun. Den famii fu Carolina be wani a siibi a pe den be towe a wataa di den wasi a dede sikin fi en sisa.”\n16 San Francisco anga en uman du? Francisco taki: „U lobi Yehofa, u wani a piisii, neen meke wi á du san den taki. Carolina famii ati boon te ná sani. Den taki u nai lesipeki den dedewan. Den taigi u taki den ná o go e yeepi wi a sani moo, den ná go e kon a wi osu moo tu. Fa u be taigi den a fesi kaba san wi e biibi, wi á taki a taki de anga den moo di den ati boon. Son famii opo taki gi u seefi, taki u be taigi den kaba taki u nai du den sani de moo. Di den ati koo, neen u meke en bun baka. Taawan kon te a wi osu kon suku buku anga taa sani fu leisi.” Noiti sen mu e kisi u fu taigi taawan san wi e biibi te a abi fu du anga dede.—Leisi Romesama 1:16.\nTOOSUTU DEN SAMA DI E TYALI, HOLIBAKA GI DEN\nTuutuu mati e holibaka gi taawan te wan sama di den lobi dede (Luku paragraaf 17-19) *\n17. San o yeepi u fu de wan tuutuu mati gi u baala anga sisa te den e tyali fu di wan sama fu den dede?\n17 Te wan sama fu wan baala efuso sisa dede, u mu du ala san u man fu de wan „tuutuu mati . . . , wan baala di meke fu yeepi i te i fuka” (Odo 17:17). Fa u sa soi taki wi a „tuutuu mati” te sama wani dwengi u baala efuso sisa fu du sani di Yehofa á lobi? Meke u luku tu leli fu Beibel di sa yeepi u fu toosutu den te den de anga buduufu na ati.\n18. Saide Yesesi be kee? San a sani ya e leli u?\n18 „Kee anga den sama di e kee” (Rom. 12:15). Kande u nai sabi san fu taki te u go luku wan sama di e tyali. Winsi wi á sabi san fu taki son yuu, efu wi e kee anga den, den o fii taki wi e booko wi ede anga den. Di Lasalesi, a mati fu Yesesi be dede, Maata, Maliya anga den mati fi en be e kee. Di Yesesi doo baka fo dei „neen enseefi bigin kee”, winsi fa a be sabi taki a be o weki Lasalesi baka (Yoh. 11:17, 33-35). A kee di Yesesi kee e soi fa Yehofa be e fii di Lasalesi dede. A be e soi tu taki Yesesi lobi den sama fu Lasalesi tuutuu. A sani ya be musu gi Maata anga Maliya taanga-sikin. Te wi e soi u baala anga sisa taki u lobi den anga taki wi e booko wi ede anga den, den e fii taki a ná den wawan de.\n19. Fa i sa wooko anga a sani di sikiifi a Peleikiman 3:7 te yu e toosutu wan Kelesten te wan sama fi en dede?\n19 „Wan ten fu taki anga wan ten fu de pii” (Peleik. 3:7). Wan taa fasi fa u sa toosutu u baala anga sisa te wan sama fu den dede, a te wi e aliki den. Gi en a okasi fu taki puu koko neen ati. Yu á mu fii wan fasi te a taki sani „sondee fu denki” (Yopu 6:2, 3). Kande den famii fi en di á de a waaleiti e fooseli en. Neen meke a be o bun fu begi anga en. Akisi „a Sama di e aliki begi” fu gi en kaakiti (Ps. 65:2). Efi i fende a okasi i sa leisi Beibel anga en. I sa leisi wan artikel aini wan fu den buku fu wi anga en tu efuso wan ondoofenitoli di sa gi en taanga-sikin.\n20. San wi o luku aini a taa artikel?\n20 A wan gaandi fu sabi san e pasa tuutuu anga wan sama te a dede. A wan gaandi tu fu sabi sowtu howpu de gi den sama di dede (Yoh. 5:28, 29). Neen meke den sani di wi e taki anga den sani di wi e du mu soi taki wi e holibaka gi den leli fu Beibel. Meke u leli taa sama tu solanga u fende a okasi. Ete wan fasi fa Saatan e puubei fu holi sama aini dunguu na afokodeei. Wi o luku a toli ya aini a taa artikel. Wi o si saide u mu luku bun anga afokodeei te wi e piisii.\nSowtu wini wi e fende te u sabi san e pasa anga wan sama te a dede?\nSowtu bakapisi a tyai gi libisama di Saatan paati lei di abi fu du anga dede?\nFa u sa soi taki wi e holibaka gi san Beibel e taki fu dede?\nSINGI 24 Kon na a mongo fu Yehofa\n^ paragraaf 5 Saatan anga den ogii yeye e meke sama biibi omen lei di abi fu du anga dede. Neen meke te wan sama dede, a omen sani sama e du di Gadu á lobi. A artikel ya o yeepi u fu wi á du sani di Yehofa á lobi, winsi sama wani dwengi u.\n^ paragraaf 55 SAN WI E SI A DEN FOWTOW: Tu Kotoigi e toosutu wan famii fu den di e kee fu di wan sama fi en dede.\n^ paragraaf 57 SAN WI E SI A DEN FOWTOW: Wan Kotoigi ondoosuku san Beibel e taki fu den sani di sama gwenti du te wan sama dede, neen ai taki anga en famii.\n^ paragraaf 59 SAN WI E SI A DEN FOWTOW: Tu owluman aini wan Kelesten kemeente e toosutu wan Kotoigi di wan sama fi en dede.


Beibel: okanisi tongo Galasiya 4\n☰ Galasiya 4 ◀ ▶\nU toon pikin fu Masaa Gadu\n1 Ma te wan dda gudu, da en gudu na fu toon fi en pikin. Ma te a pikin nyoni, da a dda á poi poti a gudu ne en ana ete. Ma wan dei o doo pe a pikin o de basi fu a gudu namo. Ma nownow, da a pikin anga a saafu fu a dda gei na awan sama di ná abi noti. 2 A dda e poti wookoman na a pikin tapu seefi, fu leli en waka, anga fu luku en. Soseefi wookoman di abi fusutan fu tii a gudu. Ma te a dei doo pe a dda fii taki, en pikin bigi, da ai poti a gudu ne en ana, fu de basi fi en.\n3 Na so wiseefi be de fosi Masaa Jesesi kon doo. Wi á be doo peesi, meke sowtu a sowtu weiti be e wooko enke basi a u tapu. 4 Ma di a yuu fu Masaa Gadu doo, ne a sende en Manpikin kon, meke komoto a mama bee, wan libisama fasi. Namo a saka enseefi meke wan weiti wooko enke gaan basi ne en tapu, enke fa Masaa Gadu wani. 5 Na so a bai wi puu na a katibo fu weiti, meke a kaba wooko enke gaan basi a u tapu. Da u toon pikin fu Masaa Gadu nownow. 6 We, di u toon pikin fu Masaa Gadu kaba, ne a sende a seefi Apaiti Jeje di de a ini en Manpikin kon a ini wi tu. Da dati gi wi kaakiti, fu bali kai Masaa Gadu taki: “Abba, wi lobi Tata.” 7 Da u sa dini en, sondee fu den weiti wooko enke gaan basi a u tapu. Bika sama di toon pikin fi en, na fu a gi bun di a abi, fu gi pikin.\nPawlesi si enke a be\nsimpan wooko fu soso\n8 Ma di u á be leli sabi Masaa Gadu ete, da u be abi falisi sani e dini enke na Gadu. Den be e wooko enke gaan basi a u tapu. 9 Ma yu kon leli sabi Masaa Gadu now. Fu taki leti, ne en kon sabi yu enke sama fi en. Da a ná sani fu daai go teke a haw goontapu fasi baka, fu meke weiti di á doo peesi wooko a i tapu baka. Bika den á poi meke i kon de bun gi Masaa Gadu. Kweti! 10 Ma a tyali de! Bika u bigin baka fu oli a Dyu kina dei. Soseefi ibii fosi dei fu mun anga apaiti taa ten fu yali. Soseefi son yali di de apaiti gi Dyusama. 11 We, mi sidon anga pakisei fu u ya. Bika a gei na fu soso mi be simpan, du a hii wooko di mi be du a u mindii anda.\n12 Biibiwan! Gaantangi, mi e begi u! U waka enke mi. Komoto na a katibo, pe weiti e wooko enke gaan basi a sama tapu. Bika mi enke Dyu komoto a dati kon tan enke u di á de Dyu de. Da luku fa u be diki mi, tyai a tapu a fosi leisi di mi be kon de. U be libi bun anga mi ala fasi. 13 Ma u be si taki, na siki be tyai mi kon de, di mi be gi u a Bun Nyunsu. 14 Ma fa mi á be kaba de gusontu fasi, da a siki fu mi be musu tan ogii gi u, fu oli mi enke seekitiman. Da u be sa wai fesi gi mi. Ma kweti! U be puu mi a boto anga piisii seefi, te moo so á be de. Winsi na wan Engel*f3* seefi be doo de, u á be o libi bun anga en moo so. Bika u be libi anga mi enke mi na Kelestesi Jesesi seefi. 15 We, da u feegete fa u be taki, u e poolo fu mi ede? U sabi ete fa u be piisii, di mi be gi u a Bun Nyunsu? A be switi gi u te, u ain seefi u be sa diki poti gi mi. Tuutuu! 16 Ma fa u daai e wooko taa fasi anga mi, enke u toon feyanti so? Na fu di mi e soi u, fa Masaa Gadu bosikopu de tuutuu?\n17 We, sama de anda e leli u falisi bosikopu. Den e meke enke den abi u fanowdu. Ma a ná tuu! Bika san den abi a den denki á bun! Den wani u kaba aliki mi anga san mi e leli u. Den wani wini u poti a den se. Da u sa aliki den anga den falisi leli fu den. 18 We, a ná ogii fu sama kon libi soi, fa yu de fanowdu gi en, fu teke en taki. Ma a taki mu de wan bunbun sani, fu yeepi yu. Na sowan fasi mi dati e wooko anga u anda. Ma a ná te mi de a u mindii de namo.\n19 Biibiwan! Te mi pakisei u anda, da mi e fii en dipi a mi ati, enke fa bee e nyan mama, fi en pikin. Da a fii ya sa tan, te enke mi yee taki, u poti yesi e teke den leli fu Kelestesi, fu wooko. 20 We, mi angii ya, fu doo u anda baka, fu taigi u den sani ya fesi fesi. Da mi sa taki wan moo switi mati fasi anga u. Bika na booko mi e booko ede nownow tuutuu, fu u ede.\nDen tu pikin fu Abalaham\n21 Bika son fu u wani daai go teke den weiti poti wooko enke gaan basi a u tapu baka. Ma luku wan toli di sikiifi, a ini den seefi weiti buku de. 22 A sikiifi taki Abalaham be abi tu manpikin. Ibiiwan abi en mma. Wan fu den mma na Abalaham tuutuu uman. Dati á be de saafu a katibo, meke en paansu pikin seefi á de saafu. A taa mma na be saafu a katibo, meke en paansu pikin na be saafu. 23 A manpikin fu a saafu uman á meke foondoo fasi. Ma di fu a fii uman dati meke foondoo fasi. Bika na san Masaa Gadu be paamisi Abalaham.\n24 A toli ya dipi! Bika a gei den tu sowtu kuudei di Masaa Gadu meke anga libisama. A fosiwan dati, a meke anga Mosesi a Sinai Mongo. Dati na fu weiti wooko enke gaan basi a sama tapu. Da a gei Aakali enke saafu mma di e meke paansu di de saafu, a katibo. 25 Sinai Mongo pe a kuudei ya meke, dati de na Alabiya Kondee. Da nownow seefi, na ape paansu fu a saafu uman e tan. A peesi de anga Jelusalem Foto fu goontapu ya taampu a seefi fasi anga weiti, fu wooko enke gaan basi a sama tapu. Da den gei Aakali, enke saafu mma di e meke paansu di de saafu a katibo. 26 Ma Jelusalem Foto fu tapu, gei a mma di á de saafu a katibo. Bika wi di o doo anda na biibisama di komoto na a katibo fu weiti. 27 Masaa Gadu Buku sikiifi fu dati taki:\n“Dyombo piisii, yu enke uman di fosi á meke pikin!\nBika yu á be sabi bee nyan fu pikin.\nMa dyonson yu paansu sama o ipi moo a uman,\ndi fosi be meke pikin anga a man.”\n28 We, biibiwan! Wi na a paansu pikin di Masaa Gadu be meke en Apaiti Jeje paamisi Abalaham, na a fasi fu Isaki. 29 Ma san Masaa Gadu Buku sikiifi ete? A manpikin di á meke foondoo fasi, lon du ogii anga di a Apaiti Jeje fu Masaa Gadu meke foondoo fasi. Na dati e pasa nownow tu.\n30 Ma Masaa Gadu Buku sikiifi taki: “Towe a mma saafu anga en manpikin di a meke! Bika dati á meke fu fende a gudu fu a dda. A gudu de, na fu a manpikin fu a mma di á de saafu.” 31 Biibiwan! Ala san pasa a fositen de mu soi fa wi á de paansu sama fu a mama saafu. Wi na paansu sama fu a fii mama.


Saide u mu e kon makandaa te wi e dini Gadu? | Sutudi\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nigeriaans Pidgin Nisematongo Nyanekatongo Okanisitongo Otetelatongo Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Meke wi e poti pakisei a makandaa . . . . Wi á mu e puu dei fu go a komakandaa.”—HEBREWSAMA 10:24, 25.\nLUKU A FAKI „SAIDE U MU GO A KOMAKANDAA”\nSaide wi e fende wini te wi e go a komakandaa?\nSaide taawan e fende wini te wi e go a komakandaa?\nFa Yehofa e fii te wi e go a komakandaa?\n1-3. (a) Fa Kelesten e soi taki den e si komakandaa enke wan pelensipali sani? (Luku a fowtow na a bigin.) (b) San wi o luku aini a artikel ya?\nDI CORINNA be abi 17 yali den kisi en mma tyai go a wan sitaafuman kampu di be de faawe. Bakaten den tyai Corinna go a Siberiya, di be de dunsudunsu kilomeiti fu pe a be e tan. A be e wooko enke saafu a wan peesi pe den be e kweki meti. Son leisi den be e dwengi en fu wooko aini a koo, winsi a á be abi koosi sai fu tapu a koo. Winsi fa den tesi ya be e miti Corinna, toku en anga wan taa sisa be e du ala san den man fu go a komakandaa.\n2 Corinna taki: „U komoto neti a pe u be e wooko, neen u waka 25 kilomeiti go a pe sama e teke loko. U komoto ape 2 yuu musude anga a loko. Baka dati u sidon sigisi yuu langa aini a loko. Di u saka neen u waka ete tin kilomeiti fu doo a komakandaa peesi.” Ná pikin poolo Corinna poolo di a go a komakandaa. A taki: „U luku A Wakititolen-sutudi, u singi Kownukondee singi na a komakandaa. Den sani ya taanga u biibi. Den gi u taanga-sikin tu.” Baka dii dei neen Corinna anga a taa sisa doo a sitaafuman kampu baka, ma a basi á sabi taki den be komoto ape.\n3 Den sama di e dini Yehofa lobi te den de makandaa anga den baala anga sisa. Den fosi Kelesten be e piisii te den be e kon a wan fu dini Yehofa (Toli 2:42). Kande yu e angii fu go a komakandaa tu. Ma leti enke den taa baala anga sisa, kande ai taanga gi i fu go ala yuu a komakandaa. Kande yu e komoto lati a wooko. Kande den somen sani di yu abi fu du, e meke i weli. San o yeepi u fu du ala san u poi fu de na ala den komakandaa?  (Luku a pisi ete wan pelensipali sani.) Fa u sa gi den Beibelsutudi fu u taanga-sikin fu kon na ala den komakandaa? A artikel ya o soi (1) saide wi e fende wini te wi e go a komakandaa, (2) saide taawan e fende wini te wi e go a komakandaa, anga (3) fa Yehofa e fii te wi e go a komakandaa. —Luku a pisi ete wan pelensipali sani.\nWI E FENDE WINI TE WI E GO A KOMAKANDAA\n4. Fa den komakandaa e yeepi u fu sabi Yehofa moo bun?\n4 Wi e leli omen sani a den komakandaa. Den komakandaa e yeepi u fu sabi Yehofa moo bun. Taade ya a omen kemeente sutudeli a buku di den e kai Kon krosibei na Yehovah na a kemeente Beibel sutudi. Fa i be e fii di u be e taki fu den manii fu Yehofa? Fa i be e fii di den baala anga sisa be e gi piki di be e soi taki den lobi Yehofa? A ná abi misi, den sani ya yeepi i fu moo lobi Yehofa. Wi e fusutan a Beibel moo bun a den komakandaa te wi e aliki den lezing, te wi e luku den demo anga te wi e aliki te den e leisi a Beibel (Nehemiya 8:8). Pakisei den sani di wi e leli ala wiki te wi e seeka gi a leisi pisi fu Beibel. Pakisei den sani di yu e leli tu te baala anga sisa e gi piki na a pisi ya.\n5. Fa den komakandaa e yeepi i fu du san Beibel taki? Fa den e yeepi u fu peleiki moo bun?\n5 Den komakandaa e yeepi u fu du san Beibel taki (1 Tesalonikasama 4:9, 10). Yu e membee wan Wakititolen-sutudi di be gi i taanga-sikin fu du moo gi Yehofa? Yu e membee wan Wakititolen-sutudi di yeepi i fu begi moo bun? Yu e membee wan Wakititolen-sutudi di yeepi i fu gi wan baala efuso wan sisa paadon? A libi fu wi anga a peleikiwooko komakandaa, e soi u fa u mu paati a bun nyunsu. Ai yeepi u tu fu sabi fa u mu yeepi taawan fu fusutan Beibel moo bun.—Mateyesi 28:19, 20.\n6. Fa den komakandaa e gi u taanga-sikin?\n6 Wi e fende taanga-sikin a den komakandaa. A goontapu fu Saatan e du ala san a poi fu swaki u biibi. A wani u fii booko saka. Ma wi e fende taanga-sikin a den komakandaa. Den e yeepi u fu holidoo. (Leisi Toli 15:30-32.) U lobi taki fu den polofeititoli fu Beibel di kon tuu. A sani ya e yeepi u fu biibi taki Yehofa o du den sani di a paamisi u. A ná anga lezing wawan den baala anga sisa e gi u taanga-sikin, ma den e gi u taanga-sikin tu te den e gi piki a komakandaa anga te den e singi gafa Yehofa anga den hii ati (1 Korentesama 14:26). Te wi e taki anga den fosi a komakandaa anga baka a komakandaa, da wi e fii bun, bika den e booko den ede anga u.—1 Korentesama 16:17, 18.\nWi e fende taanga-sikin a den komakandaa, den e yeepi u fu holidoo\n7. Saide a de taanga fanowdu fu go a komakandaa?\n7 A santa yeye fu Gadu e yeepi wi a den komakandaa. Anga a santa yeye Yesesi e tii a kemeente. Neen meke a taigi u taki, u mu „yee san a santa yeye e taigi den kemeente” (Openbaring 2:7). A santa yeye e yeepi u fu holidoo te tesi e miti u. Ai gi u taanga-sikin fu peleiki. Ai yeepi u tu fu denki bun fosi u du wan sani. Neen meke u mu du ala san u poi fu go a den komakandaa, da a santa yeye fu Gadu o yeepi u.\nTAAWAN E FENDE WINI TE WI E GO A KOMAKANDAA\n8. Fa a go di wi e go a komakandaa, den piki di wi e gi anga a singi di wi e singi e gi den baala anga sisa taanga-sikin? (Luku a faki „ Den komakandaa e meke a fii moo bun.”)\n8 Te u de a den komakandaa wi e fende a okasi fu soi den taa baala anga sisa taki u lobi den. Son baala anga sisa aini a kemeente abi omen polobelema. A apostel Pawlesi be sikiifi taki: „Meke wi e poti pakisei a makandaa” (Hebrewsama 10:24, 25). Wi e soi taki wi e booko wi ede anga den baala anga sisa fu u te wi e kon na a wan fu gi useefi taanga-sikin. Te wi e go a komakandaa, da wi e soi den baala anga sisa fu u taki u lobi den. Den e si taki u wani taki anga den. Wi e soi den tu taki wi e booko wi ede anga den. Wi e gi den taanga-sikin te wi e gi piki anga te wi e singi anga u hii ati.—Kolosesama 3:16.\n9, 10. (a) Fa den sani di Yesesi taki aini Yohanisi 10:16 e soi taki a de fanowdu fu kon a makandii anga u baala anga sisa? (b) Son baala anga sisa famii nai mumui anga den moo fu a waaleiti ede. Sowtu wini den o fende te wi e go a den komakandaa?\n9 Den komakandaa e yeepi u fu kon a wan anga den baala anga sisa fu u. (Leisi Yohanisi 10:16.) Yesesi be kai enseefi wan sikapuman. A taki den bakaman fi en be o de wan ipi sikapu. Pakisei a toli ya: Kon u taki tu fu den sikapu de a wan mongo ede, tu de na a mongo ondoo, da ete tu de a wan taa peesi. U sa taki den sikapu de a wan ipi? Nono, bika te den sikapu de a wan ipi den nai waka fanyafanya. Na a sikapuman baka den e waka. A so useefi á mu de faawe fu den baala anga sisa fu u. U mu e go a komakandaa. U mu e kon makandaa enke „wan ipi di abi wan kodo sikapuman”.\n10 Den komakandaa e yeepi u fu libi na a wan enke famii (Psalm 133:1). Son baala anga sisa famii nai mumui anga den moo fu a waaleiti ede. Son leisi a den mma, dda, sisa efuso baala nai mumui anga den. Ma Yesesi paamisi taki a o gi den famii di lobi den (Malikisi 10:29, 30). Efu yu e go ala yuu a komakandaa, i sa toon mma, dda, baala efuso sisa gi taawan aini a kemeente. Te wi e pakisei a sani ya, da wi o meke moiti fu de na ala den komakandaa.\nDEN KOMAKANDAA E MEKE A FII MOO BUN\n„A GUSONTU fu mi meke a kon taanga gi mi fu go a komakandaa. Te mi de a komakandaa, anga piisii mi e teke den leli di Yehofa seeka gi mi. Anga ala fa mi e go a komakandaa anga ati siki, sukuu siki anga a siki kini, tokuso mi e fii moo bun te mi de ape.”\n„Di a kemeente singi, singi 68 a fosi leisi, neen wataa lon a mi ain. A nen fu a singi ya na: ’Wan begi fu a sakafasi sma.’ A wan moin singi. Mi dofu pikinso, neen meke mi e poti wan sani a mi yesi. A sani ya yeepi mi fu yee fa den baala anga sisa be e singi. Mi be e singi tu. Ná pikin switi a be switi fu de na a komakandaa de!”—George, a abi 58 yali.\nWI O MEKE YEHOFA PIISII\n11. Fa den komakandaa e yeepi u fu gi Yehofa san a abi leti fu fende?\n11 Te wi e go a komakandaa, wi e gi Yehofa san abi leti fu fende. A Yehofa meke u, neen meke u mu dini en, u mu gi en daa, u mu gafa en tu. (Leisi Openbaring 7:12.) Wi e du den sani ya te wi e begi, te wi e singi, anga te wi e gi piki a den komakandaa. U mu teke en fu bigi taki wi abi a okasi fu gafa Yehofa ala wiki!\nYehofa e si fa wi e meke moiti fu go a komakandaa, den sani di wi e du fu go a komakandaa e bigi gi en\n12. Yehofa taki u mu e go a komakandaa. Fa ai fii te wi e du a sani ya?\n12 A Yehofa meke u, neen meke u mu aliki en. A taki wi á mu e puu dei fu go a komakandaa, ma u mu gi useefi taanga-sikin o moo wi e si a dei e koosube (1 Yohanisi 3:22). Ai si fa wi e meke moiti fu go a komakandaa. Den sani di wi e du fu go a komakandaa e bigi gi en.—Hebrewsama 6:10.\n13, 14. Fa wi e kon koosube a Yehofa anga en manpikin te wi e go a komakandaa?\n13 Te wi e go a komakandaa, da wi e soi Yehofa taki u wani kon koosube neen anga en manpikin. Te u de a den komakandaa wi e sutudeli a Beibel. Yehofa e soi u san u mu du anga fa u mu libi (Yesaya 30:20, 21). Winsi wan sama di nai dini Yehofa kon a den komakandaa fu u, ai si wanten taki a Yehofa e tii wi (1 Korentesama 14:23-25). Yehofa e tii den komakandaa anga en santa yeye. Neen e leli u te u de a den komakandaa. Neen meke te wi e go a komakandaa, da wi e aliki san Yehofa e taigi u. Wi e si taki a lobi u. Boiti dati wi e kon moo koosube neen.\n14 Yesesi a edeman fu a kemeente be taki: „Bika te tu efuso dii sama kon a wan aini mi nen, da mi de a den mindii de tu” (Mateyesi 18:20). Beibel taki Yesesi de anga a kemeente (Openbaring 1:20–2:1). Yehofa anga Yesesi e holibaka gi u. Den i gi u taanga te u go a komakandaa. Fa i denki Yehofa e fii te yu e meke moiti fu kon koosube neen anga en manpikin?\n15. San wi e soi Yehofa te wi e go a komakandaa?\n15 Te wi e go a komakandaa wi e soi Yehofa taki wi e du san a taki. Yehofa nai dwengi u fu du san a wani (Yesaya 43:23). Neen meke te wi e go a komakandaa, da wi e soi en taki u lobi en. Wi e soi en tu taki wi e biibi taki neen abi leti fu taigi u san u mu du (Romesama 6:17). Meke u taki u basi wani u du wan wooko di o meke wi á poi go na ala den komakandaa. San wi o du? Kande lanti fu a kondee taki, efu sama kon makandaa fu dini Yehofa den o meke den pai butu, den o go a sitaafu efuso den o du taa sani anga den. Son leisi wi e wani puu komakandaa dei fu di u wani du wan taa sani. Te den sowtu sani ya e miti u, a useefi mu luku san wi o du (Toli 5:29). Ma solanga u du san Yehofa taki ai piisii.—Odo 27:11.\nU MU E KONMAKANDAA ANGA U BAALA ANGA SISA\n16, 17. (a) Fa u du sabi taki den fosi Kelesten be e si komakandaa enke wan pelensipali sani? (b) Fa baala George Gangas be e si den komakandaa?\n16 Baka a Paskafesa fu a yali 33, na ala yuu den Kelesten be e kon makandaa fu dini Yehofa. „Den be e poti pakisei a den sani di den apostel be e leli den. Den be lobi paati san den abi anga taawan” (Toli 2:42). Winsi den Romesama anga den fesiman fu a Dyu biibi be e du ogii anga den, toku den á be e tapu fu holi komakandaa. A sani ya á be makiliki, toku den be e du ala san den man fu kon makandaa.\n17 Den sama di e dini Yehofa aini a ten ya seefi e piisii te den e go a den komakandaa. George Gangas, a be wan fu den baala di e tii a wooko fu u. A du a wooko ya 22 yali. A taki: „Komakandaa a wan fu den sani di e meke mi piisii. Den e gi mi taanga-sikin. Mi be e doo enke fosi sama na a Kownukondee zaal, da mi e komoto enke lasiti sama son leisi. Mi e piisii te mi e taki anga den baala anga sisa. Te mi de anga den mi e fii enke mi de a osu anga mi famii aini wan paladeisi. Ná pikin angii mi e angii fu de a den komakandaa.”\n18. Fa yu e si den komakandaa?\n18 Na aseefi fasi yu e si a dini de wi e dini Yehofa? Meke moiti fu de makandaa anga den baala anga sisa winsi a á makiliki. Soi Yehofa taki yu e fii enke fa kownu David be e fii. A taki: „Yehofa mi lobi a osu fi i. Mi lobi a peesi pe a gendee fasi fi i de.”—Psalm 26:8.\n^  (paragraaf 3) Fu di a libi e taanga gi son baala anga sisa meke den á poi go ala yuu a komakandaa. Son wan fu den siki. Ma Yehofa sabi fa den e fii. Ai si a moiti di den e meke fu dini en enke wan gaan sani. Den owluman sa seeka sani fu yeepi den sama ya. Kande den sa sete sani gi den fu aliki a komakandaa a telefon. Den sa fanga den komakandaa gi den tu fu den aliki.\n^  (paragraaf 3) Luku a faki „ Saide wi e go a komakandaa.”\nYehofa e leli u te u de ape.\nWi e fende taanga-sikin.\nGadu e gi wi en santa yeye.\nA wan okasi fu soi u baala anga sisa taki u lobi den.\nAi yeepi u fu kon a wan anga den baala anga sisa fu u.\nWi e gi Yehofa san a abi leti fu fende.\nWi e soi Yehofa taki u wani kon koosube neen anga en manpikin.\nWi e soi Yehofa taki wi e du san a taki.\nWi e kon a wan fu dini Yehofa: U lobi Yehofa, u wani du san a taki, neen meke u wani gafa en makandaa anga den taa baala anga sisa. Te u de a komakandaa, wi e begi en, wi e singi gi en, wi e gafa en. Den sani ya e meke Yehofa piisii


I be sa wani ondoosuku wan toli fu Beibel fu kon sabi sani moo fini? I be sa wani kon sabi moo fini kande fu wan tekisi, wan sama, wan peesi, efuso wan taa sani di i leisi aini Beibel? Sonten yu e akisi iseefi tu efu a Wowtu fu Gadu sa poi yeepi i anga wan sani di yu e booko yu ede anga en? We, da na a bukukasi fu a kemeente i mu go.\nA abi buku di sa yeepi i fu ondoosuku sani moo fini. A tuu taki u na abi ala den buku fiya di Yehofa Kotoigi meke aini u tongo, ma a bukukasi di de na a komakandaa peesi abi gaanse fu den buku ya. I sa fende omen sowtu Beibel ape, wowtu buku, anga taa buku fu ondoosuku sani. Fosi anga baka a komakandaa, da i sa go na a bukukasi fu koboloiki den buku fu ondoosuku sani. Efu wan computer de ape a bukukasi de, da a sa abi a Watchtower Library aini. A sani ya di i sa luku a computer tapu, abi gaanse fu den buku fu u. A makiliki fu suku wan toli, wan wowtu efuso wan tekisi aini.\nDen sama di e holi demo na a Wi Kelesten libi anga a peleikiwooko komakandaa sa koboloiki den buku ya. I sa koboloiki a bukukasi de fu seeka gi den pisi di yu abi a komakandaa. Na a fesiman fu a Wi Kelesten libi anga a peleikiwooko konmakandaa e luku a bukukasi ya. Neen mu solugu taki den moo nyun buku fu wi de ape. A mu e seeka den poti bun tu. I sa akisi en efuso a sama di e sutudeli Beibel anga i, fu yeepi i fu fende den toli di yu abi fanowdu aini den buku ya. Ma nawan sama mu teke den buku di de na a bukukasi tyai gwe de. Wi fu wi se wani solugu den buku bun. Wi ná o sikiifi aini den tu.\nBeibel e soi taki efu u wani fende „a sabi fu Gadu” da u mu suku en enke „wi e suku gudu di kibii” (Odo 2:1-5). A bukukasi fu a komakandaa peesi sa yeepi i fu ondoosuku sani moo fini.\nSowtu sani u sa fende aini a Komakandaa peesi di sa yeepi u fu ondoosuku sani moo fini?\nSama i sa akisi fu soi i fa i mu suku sani aini den buku fu a bukukasi?\nEfi i wani abi wan bukukasi, da go luku sowtu buku i sa fende na a bukutafaa. A sama di e sutudeli Beibel anga i, sa soi i sowtu buku be sa moo bun fi i teke fosi.\nFa i sa fende wini fu a bukukasi di de aini a komakandaa peesi?


Yonkuuwan, meke moiti fi i biibi taanga | Wakititolen\nA TOLI DI SIKIIFI A FESISE Ala sama abi toosutu fanowdu\nA TOLI DI SIKIIFI A FESISE Fa Gadu e toosutu sama?\nA TOLI DI SIKIIFI A FESISE Pe i sa fende toosutu te sani e miti i?\n„Yu á mu lasi-ati”\nMeke moiti fu Yehofa belesi i\nDen koosi di yu e wei e gi Gadu gaandi?\nYonkuuwan, meke moiti fi i biibi taanga\nMma anga dda, yeepi u pikin fu den biibi taanga\nA Wakititolen (anga sutudi-artikel) | september 2016\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Pidgin (Kameroen) Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tyuabotongo Tzeltaltongo Umbundutongo Urundtongo Walisitongo Wayuunaikitongo\n„Biibi a te wan sama abi a fitoow taki den sani di ai howpu, o kon tuu.”—HEBREWSAMA 11:1.\nSINGI: 41, 69\nSan sa yeepi i fu taanga i biibi?\nSaide a bun fu leisi a hii Beibel?\nSan o yeepi i fu taki fu Gadu anga sama? San o yeepi i fu soi sama taki a Gadu meke ala sani?\n1, 2. Anga san son yonkuu Kotoigi e booko den ede son leisi? Sowtu taanga-sikin a Beibel e gi u?\nWAN sikoo pikin taigi wan yonkuu sisa fu Ingiisikondee taki: „I koni tumisi fu biibi taki Gadu de.” Wan baala a Doisilikondee sikiifi taki: „Den muneli anga den yefolow fu mi fende taki den pisi fu Beibel di e soi fa Gadu meke hemel anga goontapu na anainsitoli. Ai bigi gi den te den sikoo pikin nai biibi taki a Gadu meke ala sani.” Wan yonkuu sisa fu Faansikondee taki: „Wantu fu den muneli anga den yefolow fu mi sikoo, e foondoo te den miti wan sikoo pikin di e biibi a Beibel.”\n2 A omen sama fu a ten ya, nai biibi taki a Gadu meke u. Efu yu a wan yonkuuwan di e dini Yehofa efuso di e leli sabi en, da kande yu e akisi iseefi fa i sa soi sama taki a Yehofa meke u. Beibel e yeepi u fu teke ten pakisei efu den sani di u yee efuso leisi, a tuu. A Wowtu fu Gadu taki: „I fusutan o de enke wan wakitiman gi i.” Fa a sani de o de enke wan wakitiman gi i? A o yeepi i fu yu á biibi sani di á tuu. A o yeepi i fu biibi Yehofa tu.—Leisi Odo 2:10-12.\n3. San wi o luku aini a artikel ya?\n3 Efu u wani biibi Yehofa anga u hii ati, u mu sabi en bun (1 Timotiyesi 2:4). Neen meke te wi e leisi Beibel efuso wan buku fu a olikanisâsi, u mu meke moiti fu fusutan san u leisi (Mateyesi 13:23). Efu yu e sutudeli na a fasi ya, yu o leli omen sani di e soi taki a Yehofa meke ala sani. Yu o si omen sani di o yeepi i fu biibi taki neen gi wi a Beibel (Hebrewsama 11:1). Meke u luku fa u sa du a sani ya.\nSAN O YEEPI I FU TAANGA I BIIBI?\n4. Saide u sa taki den sama di nai biibi taki a Gadu meke ala sani, e biibi wan sani di den á si tu? San ala u mu du?\n4 Kande son sama o taigi i taki: „Mi e biibi taki ala sani kon fu denseefi, bika a omen koniman e biibi a sani ya. Fa yu o biibi taki Gadu de efu noiti yu á si en?” A omen sama e denki so. A tuu, noiti sama si Gadu. Nawan sama si fa den sani di de a goontapu meke tu (Yohanisi 1:18). Ma fa fu den sama di nai biibi taki a Gadu meke ala sani? Denseefi e biibi wan sani di den á si noiti. Nawan koniman efuso taa sama si fa wan meti kengi toon wan taa sowtu meti. Nawan sama si fa wan mongii kengi toon libisama (Yopu 38:1, 4). Neen meke ala u mu luku den buweisi. U mu ondoosuku den bun, fu kon sabi a tuu. A omen sama di poti pakisei a den sani di de a goontapu, kon si taki a wan sama musu meke den sani ya. Den be man „si kelle” taki a Gadu meke den. Den si taki Gadu taanga tuutuu. Den si tu taki a abi bun fasi.—Romesama 1:20.\nDen buku fu u sa yeepi i fu taigi taawan san yu e biibi (Luku paragraaf 5)\n5. San o yeepi u fu sabi moo fu den sani di Gadu meke?\n5 Efu wi e luku den sani di de a goontapu, da u teke ten pakisei den, wi o si taki a wan koni sama meke den. „Wi e biibi” taki a Gadu meke ala sani, winsi wi á poi si en (Hebrewsama 11:3, 27). Te wi e leisi den sani di den koniman taki fu den sani di Gadu meke, wi e fusutan den moo bun. Wi abi a felon di den e kai De wonderen van de schepping onthullen Gods heerlijkheid, anga den bolosilo Is het leven geschapen?, anga Vijf belangrijke vragen over het ontstaan van het leven. Wi abi a buku di den e kai Is er een Schepper die om u geeft? Son leisi ondoofenitoli fu koniman anga taa sama di e taki saide den e biibi taki Gadu de, e de aini den Ontwaakt! Wantu artikel di den e kai „Toeval of ontwerp?” de aini tu. Den artikel ya e taki fu wantu meti anga taa sani. Den e soi fa koniman e ondoosuku meti efuso taa sani, da den e puubei fu meke sani di e wooko enke den sani ya.\n6. Fa i sa fende wini fu den sani di a olikanisâsi gi u fu ondoosuku sani?\n6 Wan baala fu Ameekankondee di abi 19 yali taki fa a fende wini fu den tu bolosilo di u kai a tapu. A taki: „Mi lobi den bolosilo ya. A wan sani fu twalufu leisi mi sutudeli den kaba.” Wan sisa fu Faansikondee sikiifi taki: „Mi e foondoo te mi e leisi den artikel fu a Ontwaakt di den e kai ’Toeval of ontwerp?’ Den artikel ya e soi taki libisama e puubei fu meke sani di e wooko enke den sani di de a goontapu, ma nawan sama poi meke wan sani di e wooko pilisisi enke wan meti, foo efuso taa sani.” Wan meisyo di abi 15 yali, di e tan a Zuid-Afiikan mma anga dda taki: „A fosi sani di a umanpikin fu wi e leisi te a fende a Ontwaakt, a den ondoofenitoli fu ondoosukuman efuso dataa di toon Yehofa kotoigi.” Den artikel ya sa yeepi i fu biibi taki a Gadu meke ala sani. Yu o si on du fu den sani di sama e taki tuu anga sowtu wan a ná tuu. I biibi o taanga enke wan bon di lutu beli dipi aini a doti. Winsi gaan winta wai, a nai kai.—Yelemiya 17:5-8.\nA BIIBI DI YU E BIIBI A BEIBEL\n7. Saide Gadu wani i koboloiki i fusutan?\n7 A fowtu fu akisi iseefi taki: ’Saide mi e biibi den sani di sikiifi aini Beibel?’ Nono. Yehofa á wani u biibi wan sani fu di taawan e biibi en. A wani u koboloiki u „fusutan” fu luku efu den sani di wi e leli tuu. A wani u fende buweisi tu di e soi u taki neen gi wi a Beibel. O moo i sabi den sani di sikiifi aini a Beibel, o moo yu o biibi taki a Gadu gi wi en. (Leisi Romesama 12:1, 2; 1 Timotiyesi 2:4.) Efi i wani sabi a Beibel bun, da i mu teke ten sutudeli en.\n8, 9. Sowtu toli son baala anga sisa e ondoosuku? (b) Fa son sama fende wini di den teke ten pakisei den sani di den leisi?\n8 Son sama e sutudeli den polofeititoli di de aini Beibel. Taawan lobi luku efu den sani di sikiifi aini Beibel e kai anga den sani di koniman e ondoosuku. Wan fu den sani di Yehofa be taki a fesi, sikiifi aini Genesesi 3:15. Yehofa taki a sani ya, baka di Adan anga Efa sondu. Di den ná aliki Yehofa, den soi taki den á be wani a taki gi den moo. Na a sani ya na a fosi polofeititoli di e yeepi u fu fusutan fa a Kownukondee fu Gadu o tyai kon a kiin taki Gadu na a moo bun tiiman. A Kownukondee fi en o puu pina gi libisama. Fa i sa sutudeli den sani di sikiifi aini Genesesi 3:15? I sa sikiifi wantu tekisi di e soi fa a sani di Yehofa taki aini Genesesi 3:15 be o pasa. Baka dati luku aini sowtu yali den sikiifi den tekisi, da i poti den baka makandaa. Bigin na a fosiwan te enke a lasitiwan. Yu o si taki den man di sikiifi den tekisi á be e libi na aseefi ten. Tokuso den sani di den sikiifi e yeepi u fu fusutan a sani di sikiifi a Genesesi 3:15 moo bun. A sani ya o yeepi i fu si taki a Yehofa santa yeye tii den man ya.—2 Peitilisi 1:21.\n9 Wan baala a Doisilikondee be e akisi enseefi efu na ala den Beibelbuku e taki fu a Kownukondee. A taki: „Winsi fa na 40 man sikiifi a Beibel, tokuso ala den Beibelbuku e taki wan sani fu a Kownukondee. Gaanse fu den man di sikiifi Beibel á be e libi na aseefi ten. A omen fu den á sabi denseefi tu. Wan sisa fu Australiya be e leisi wan Wakititolen di e soi fa a Paskafesa e holibaka gi a sani di sikiifi a Genesesi 3:15 anga san a abi fu du anga a Mesiyas.  (Luku a pisi: Ete wan pelensipali sani.) A sisa ya sikiifi taki: „Di mi leisi a artikel, mi kon si taki a ná pikin koni Yehofa koni. A meke den Islayelisama du wan sani di e soi san be o pasa di Yesesi be o kon a goontapu. A sani de foondoo mi. Di mi leisi a artikel, mi teke ten pakisei fa den sani di den be e nyan na a Paskafesa be e soi go a wan sani di be o pasa bakaten.” Saide a sisa foondoo? A teke ten pakisei den sani di a be e leisi, neen a kon fusutan den. A sani ya taanga en biibi. En anga Yehofa toon bun mati tu.—Mateyesi 13:23.\n10. Sowtu taanga-sikin wi e fende te u luku fa den sikiifi a Beibel?\n10 Wan taa sani di e taanga u biibi, a te wi e luku fa den sikiifi a Beibel. Den man di sikiifi en, á be e feele fu sikiifi den sani enke fa den pasa tuutuu. Moo gaanse, te wan sama e sikiifi wan buku, a soso den bun sani fi en kondee anga den tiiman fi en ai sikiifi. A ná soso den bun sani di den Islayelisama be e du den polofeiti fu Yehofa be e sikiifi, ma den sikiifi den ogii di den Islayelisama anga den kownu fu den du tu (2 Koloniki 16:9, 10; 24:18-22). Den sikiifi den fowtu di denseefi meke anga den fowtu di taa sama di be e dini Yehofa meke (2 Samuweli 12:1-14; Malikisi 14:50). Wan yonkuu baala a Ingiisikondee taki: „A foondoo mi taki den sikiifi den sani enke fa den pasa tuutuu. A sani ya e taanga mi biibi. A Yehofa gi wi a Beibel tuu.”\n11. Fa den sani di sikiifi aini Beibel sa yeepi u fu biibi taki a Gadu meke sama sikiifi Beibel?\n11 Te wan sama e du san Beibel taki, ai fende wini. A sani ya e soi taki a Gadu meke sama sikiifi a Beibel. (Leisi Psalm 19:7-11.) Wan yonkuu sisa a Yapan sikiifi taki: „Di mi osufamii bigin du san Beibel taki, u libi e waka moo bun. Wi e libi na a wan, fu di u kon moo lobi useefi.” A Beibel yeepi omen sama fu si taki den sani di den be e biibi a ná be tuu (Psalm 115:3-8). Ai yeepi sama fu fitoow Yehofa, A Moo Taanga Gadu. Ai yeepi den tu fu biibi taki Yehofa o meke sani go bun aini a ten di e kon, enke fa a paamisi. Den sama di taki Gadu á de, e si den sani di de a goontapu enke wan sowtu gadu. Taawan e taki, libisama poi meke sani go bun aini a ten di e kon. Ma te u luku san libisama du te anga now, da wi e si taki den á poi losi den polobelema fu a goontapu.—Psalm 146:3, 4.\nTAKI ANGA SAMA FU BEIBEL EFUSO DEN SANI DI GADU MEKE\n12, 13. Fa u sa taki anga sama fu Beibel efuso den sani di Gadu meke?\n12 Fosi i soi wan sama taki a Gadu meke ala sani efuso taki neen gi wi a Beibel, puubei fu sabi san a sama e biibi. Ná feegete, son sama e biibi taki wan Gadu de, ma den nai biibi taki neen meke ala sani. Den e biibi taki a wantu fu den sani di Gadu meke, kengi toon libisama anga omen taa sowtu sani. Taawan e biibi taki a sani ya musu fu de tuu, bika den e leli pikin den sani ya a sikoo. Son sama be e biibi taki Gadu de, ma di den si den somen ogii di den keliki e du, den á wani yee sani fu Gadu moo. Neen meke i mu akisi a sama san ai biibi, anga saide ai biibi a sani de. Baka dati aliki bun san ai taki. Efi i aliki en, kande a o aliki i tu.—Titesi 3:2.\n13 Efu wan sama taki a di i don, meke yu e biibi taki Gadu de, san i sa taigi en? Akisi a sama anga lesipeki fa a denki libi bigin a goontapu. I sa taigi en taki, efu a tuu taki a wan sani di be de a libi kengi toon wan taa sani, da a sani de be mu man meke taawan enke enseefi tu. Wan koniman taki a be o abi wantu sani fanowdu. A be o abi (1) wan sikin fanowdu fu kibii en, (2) a be o abi kaakiti fanowdu fu du sani, (3) a be mu sabi san a mu du fu goo (4) a be mu man meke kopi fu den sani di a sabi tu. A koniman ya taki tu taki: „Mi foondoo di mi si fa ala den pisi fu wan meti efuso wan bon e fiti a denseefi, winsi den nyoni.”\n14. Fa u sa soi sama a wan makiliki fasi taki a wan sama meke ala sani?\n14 I sa koboloiki san Pawlesi be taki fu soi wan sama taki, wan sama musu de di meke ala sani. A be taki: „Ala osu abi wan sama di meke en, ma a sama di meke ala sani a Gadu” (Hebrewsama 3:4). Ala osu di de, a sama meke den. A so den sani di de a goontapu di kofaliki moo osu, musu abi wan sama di meke den tu. I sa koboloiki den buku fu u fu yeepi a sama tu. Wan sisa taki anga wan yonkuman di á be e biibi taki Gadu de. A gi a yonkuman den bolosilo di u be kai a tapu. Baka wan wiki, a yonkuman taki: „Now mi e biibi taki Gadu de.” A yonkuman bigin sutudeli. Nownow a toon wan baala fu u.\n15, 16. San u mu du fosi u taigi wan sama taki Beibel na a Wowtu fu Gadu? San wi á mu feegete?\n15 Fa i sa taki anga wan sama di nai biibi taki Beibel na a Wowtu fu Gadu? Enke fa u be taki kaba, a bun fu akisi a sama san ai biibi. Baka dati, puubei fu sabi san a lobi (Odo 18:13). Efu a lobi den sani di koniman e ondoosuku, da i sa soi en tekisi di e soi taki te Beibel taki wan sani, ai kai anga san koniman ondoosuku. Efu a lobi fositen toli, i sa soi en den Beibel buku di e soi san pasa fositen. Soi en fa den sani di Beibel taki omen yali a fesi, pasa tuu enke fa a be taki. Son sama e aliki te i soi en fa a sa fende wini fu wan sani di sikiifi aini Beibel. I sa soi en wantu sani fu a takimakandaa di Yesesi be holi na a mongo.\n16 Ná feegete, wi á wani sitee anga sama. U wani den aliki wi anga piisii. U wani leli den wan sani fu Beibel tu. Neen meke i mu poti akisi gi den a wan lesipeki fasi. Baka dati aliki anga pasensi te den e taki. Te yu e taigi wan sama san yu e biibi, i mu taki anga lesipeki, moomoo efu a sama gaandi moo yu, da den o foondoo. Den o si taki i sabi san yu e biibi winsi fa i yonkuu. Efu wan sama wani sitee anga i efuso soso i, da i ná abi fu piki en.—Odo 26:4.\nTE I SABI A BEIBEL BUN, I BIIBI O MOO TAANGA\n17, 18. (a) San o yeepi i fu biibi den sani di sikiifi aini Beibel? (b) San wi o luku aini a taa artikel?\n17 Kande u sabi den pelensipali sani di de aini Beibel. Ma efu u wani u biibi taanga, u mu du moo. U mu meke moiti fu fusutan a Beibel moo bun. U mu meke moiti enke fa wan sama di e suku gowtu e wooko taanga fu fende en (Odo 2:3-6). Wan fasi fa i sa taanga i biibi, a te yu e leisi Beibel ala dei. Kande i sa puubei fu leisi a hii Beibel aini wan yali. Na a sani de yeepi wan kelen owluman fu toon Yehofa mati di a be yonkuu. A taki: „A sani di yeepi mi fu si a Beibel enke a Wowtu fu Gadu, a di mi leisi en. Di mi leisi a hii Beibel, mi kon fusutan den Beibel toli di mi be e yee di mi be moo nyoni.” Wooko anga den sani di yu abi aini a tongo fi i fu fusutan den sani di yu e leisi moo bun. Kande yu abi a Saanantongo Watchtower Library di de a CD, a Watchtower ONLINE LIBRARY a internet efuso a Ondrosuku Bijbel moro fini—Gi Yehofa Kotoigi.\n18 Mma anga dda, a wi a den moo bun sama di sa yeepi u pikin fu sabi Yehofa. Fa u sa yeepi den fu den biibi taanga? Wi o luku a toli ya aini a taa artikel.\n^  (paragraaf 9) A Waktitoren fu 15 december 2013.\nKoboloiki i fusutan fu sabi a Beibel moo bun: Leisi a hii Beibel. Teke ten pakisei den sani di yu e leisi, fu si efi i fusutan den bun. Puubei fu si fa den sani di i leisi e holibaka gi den tekisi di i be sabi kaba. I sa luku aini den buku fu u, te i wani fusutan wan tekisi efuso wan toli moo bun. Teke ten pakisei saide yu e biibi taki a Yehofa meke ala sani. Puubei fu si saide yu e biibi taki Beibel na a Wowtu fu Gadu.\nseptember 2016 | Pe u sa fende toosutu?\nA WAKITITOLEN (ANGA SUTUDI-ARTIKEL) september 2016 | Pe u sa fende toosutu?